text:
Udifa evangeli lefilonghenda
‘Hepaulula evangeli longhenda yaKalunga.’ — OILONGA 20:24.
OMAIMBILO: 101, 84
1, 2. Ongahelipi Omuyapostoli Paulus a ulika kutya oku na olupandu lefilonghenda laKalunga?
OMUYAPOSTOLI Paulus okwa shanga shi na sha naKalunga ta ti: “Efilonghenda laye inali hepela mo muame.” (Lesha 1 Ovakorinto 15:9, 10.) Paulus okwa li e shii kutya kali a wana okufilwa onghenda kuKalunga molwaashi okwa kala omupataneki wOvakriste.
2 Lwopexulilo lokukalamwenyo kwaye, Paulus okwa li a shangela omulongi pamwe naye Timoteus, a ti: “Ohandi pandula ou a pa nge eenghono, oKristus Jesus, Omwene wetu, eshi a tala nge ame omudiinini nokwa tula nge meyakulolonga.” (1 Tim. 1:12-14.) Eyakulolonga olo ola li lashike? Paulus okwa lombwela ovakulunhuongalo vokuEfeso shi na sha naasho sha kwatelwa meyakulolonga laye, a ti: “Ame kombinga yange ndi he na [naasho] shomwenyo wange, shamha tuu handi wanifa nehafo okweenda kwange noshilonga eshi nde shi pewa kOmwene Jesus, ndi hepaulule evangeli longhenda yaKalunga.” — Oil. 20:24.
3. Paulus okwa li a pewa oukalele we likalekelwa ulipi? (Tala efano pehovelo loshitukulwa.)
3 “Evangeli” lilipi Paulus a udifa olo la divilika efilonghenda laJehova? Okwa lombwela Ovakriste vokuEfeso a ti: ‘Omwa uda epangelo longhenda yaKalunga, nde li pewa molweni.’ (Ef. 3:1, 2) Paulus okwa li a pewa oshinakuwanifwa shokuudifila evangeli ovo vehe fi Ovajuda opo navo va dule okukwatelwa mwaavo tava ka kala pamwe naKristus mepangelo lOuhamba wopaMessias. (Lesha Ovaefeso 3:5-8.) Molwaashi Paulus okwa kala omuladi moukalele waye, okwa tula po oshihopaenenwa shiwa kOvakriste vokunena nokwa ulika kutya efilonghenda laKalunga “inali hepela” muye.
OHO LINYENGIFWA NGOO KEFILONGHENDA LAKALUNGA?
4, 5. Omolwashike hatu dulu okutya ‘evangeli lOuhamba’ ola faafana nonghundana iwa ‘yefilonghenda laKalunga’?
4 Pefimbo eli lexulilo, oshiwana shaJehova osha pewa oshilonga shokuudifa ‘evangeli lOuhamba mounyuni aushe li ningile oiwana aishe ondombwedi.’ (Mat. 24:14) Etumwalaka olo hatu udifa, nalo oli li “evangeli longhenda yaKalunga” molwaashi omanangekonoupuna aeshe oo twa teelela oku ka mona eshi Ouhamba tau ka pangela ohatu ke a mona okupitila monghenda yaJehova omolwaKristus. (Ef. 1:3) Mbela ohatu hopaenene ngoo Paulus mokuulika olupandu omolwefilonghenda laJehova mokukala hatu kufa ombinga nouladi moukalele? — Lesha Ovaroma 1:14-16.
5 Moshitukulwa sha tetekela, otwe lihonga nghee fye tu li ovalunde hatu mono ouwa mefilonghenda laJehova meenghedi dihapu. Hano nafye otu na oshinakuwanifwa shoku honga ovanhu aveshe va shiive nghee Jehova ha ulike ohole nosho yo nghee tava dulu okumona ouwa pauhandimwe. Omoinima imwe ilipi omo Kalunga a ulika efilonghenda hatu dulu okukwafela ovanhu va kale ve na olupandu?
UDIFA ONGHUNDANA IWA I NA SHA NEKULILOYAMBO
6, 7. Omonghedi ilipi hatu dulu okutandavelifa onghundana iwa yefilonghenda laKalunga ngeenge hatu yelifile ovanhu shi na sha nekulilo?
6 Ovanhu vahapu ihava kala ve udite etimba ngeenge va nyona, nomolwaasho ihava kala ve shii kutya omolwashike twa li twa pumbwa exupifo. Ndele pefimbo opo tuu opo, vahapu ohava mono kutya onghalamwenyo youkakombolilifa ihai eta ehafo lashili. Vahapu ihava kala ve udite ko kutya oulunde oshike, nghee hau tu kumu nosho yo kutya oshike tu na okuninga opo tu manguluke ko kuo, fiyo osheshi va yelifilwa keendombwedi daJehova. Ovanamitima diwa ohava kala ve udite va pepelelwa eshi tave lihonga kutya Jehova okwa ulika ohole yaye inene nosho yo efilonghenda laye eshi a tuma omona kombada yedu opo e tu kulile moulunde nefyo. — 1 Joh. 4:9, 10.
7 Paulus okwa popya kombinga yaJesus omona waJehova a ti: “Muye otu nekulilo omolwohonde yaye, edimepo lomanyonauno okoupuna wonghenda yaye.” (Ef. 1:7) Ekuliloyambo laKristus oli li euliko lohole inene yaKalunga notali ulike ounene wefilonghenda laye. Itashi hekeleke tuu okushiiva kutya ngeenge otwa kala neitavelo mekuliloyambo laJesus, omatimba etu otaa ka dimwa po neliudo letu otali ka kala la koshoka! (Heb. 9:14) Oyo kai fi tuu onghundana iwa okulombwela vamwe!
KWAFELA OVANHU VA KALE NEKWATAFANO NAKALUNGA
8. Omolwashike ovanhu ovalunde va pumbwa okuhangana naKalunga?
8 Otu na oshinakuwanifwa shokushiivifila vakwetu kutya otava dulu okupanga oukaume nOmushiti wavo. Ngeenge ovanhu kave na eitavelo mekuliloyambo laJesus, Kalunga okwe va tala ko ve li ovatondi vaye. Omuyapostoli Johannes okwa shanga a ti: “Ou ta itavele Omona, oye e nomwenyo waalushe; ndelenee ou iha dulika kOmona, ita ka mona omwenyo, ndelenee ehandu laKalunga otali kala kombada yaye.” (Joh. 3:36) Oshihafifa eshi ekuliloyambo laKristus le shi ninga tashi shiiva opo ovanhu va kale va hangana naKalunga. Paulus okwa ti: “Nanye yo ava mwa li nale ovaliteeki novatondadi vaye momadilongo eni molwoilonga ii, Ye e mu hanganifa paife molutu lombelela yaye omolwefyo laye, opo e mu tule koshipala shaye ovayapuki, mu he noshipo nomu he noushima.” — Kol. 1:21, 22.
9, 10. (a) Oshinakuwanifwa shilipi Kristus a pa ovamwaxe ovavaekwa? (b) Ongahelipi “eedi dimwe” hadi kwafele ovamwaxe ovavaekwa?
9 Kristus okwa pa ovamwaxe ovavaekwa vokombada yedu osho Paulus e shi ifana kutya “oshilongayakulo shehanganifo.” Paulus okwa li a shangela Ovakriste ovavaekwa vomefelemudo lotete opo a yelife oshinima osho, a ti: “Ashishe eshi tashi di muKalunga, ou e tu hanganifa naye mwene muKristus nokwe tu pa oshilongayakulo shehanganifo. Osheshi Kalunga okwa kala muKristus nokwa hanganifa ounyuni naye mwene, ndele ine va valulila omatauluko avo, ndele okwe tu pa ondjovo yehanganifo. Ponhele yaKristus ofye hano ovatumwa, ndele Kalunga ote tu kumaidifa. Ponhele yaKristus ohatu mu ilikana: Itaveleni mu hanganifwe naKalunga.” — 2 Kor. 5:18-20.
10 [“Eedi dimwe, NW”] oda tala ko okukwafela ovamwaxe ovavaekwa moukalele shi li oufembanghenda. (Joh. 10:16) Molwaashi ohava longo ve li ovatumwa vaKristus, ohava kufa ombinga mokuhonga ovanhu oshili noku va kwafela va kale ve na ekwatafano naJehova. Osho oshi li oshitukulwa sha fimana shoshilonga shokuudifa onghundana iwa yefilonghenda laKalunga.
LOMBWELA OVANHU ONGHUNDANA IWA KUTYA KALUNGA OMUUDI WOMAILIKANO
11, 12. Omolwashike shi li onghundana iwa kovanhu okulihonga kutya otava dulu okwiilikana kuJehova?
11 Ovanhu vahapu ohava ilikana molwaashi ohashi va ningifa va kale ve udite va pepelelwa, ndele inava itavela naanaa kutya Kalunga oha udu omailikano. Ova pumbwa oku shiiva kutya Kalunga “Omuudi womailikano.” Omupsalme David okwa shanga ta ti: “Oove, Omuudi womailikano, ombelela aishe i nokuuya kuove. Owii wange omuhapu unene; ndelenee Ove to tu dimine po omanyono etu.” — Eps. 65:3,4.
12 Jesus okwa lombwela ovashikuli vaye a ti: “Ngenge tamu indile sha medina lange, Ame ohandi shi ningi.” (Joh. 14:14) Okwiindila “sha” osha hala okutya, oshinima keshe osho shi li metwokumwe nehalo laJehova. Johannes okwe tu lombwela a ti: “Elineekelo eli letu tu li na muye oleli: ngenge hatu mu indile sha pahalo laye, ote tu udu.” (1 Joh. 5:14) Osha fimana neenghono okuhonga vamwe kutya eilikano kali fi oshinima osho hashi kwafele ashike omaliudo etu, ndele oli li onghedi ikumwifi yokuya “kolukalwa lefilonghenda” laJehova. (Heb. 4:16) Ngeenge otwe va hongo okwiilikana monghedi ya yuka, okwiilikana kwaao ve na okwiilikana kuye nokwiilikana oinima i li mondjila, ohatu va kwafele va ehene popepi naJehova nova mone ehekeleko pefimbo loudjuu. — Eps. 4:2; 145:18.
EFILONGHENDA MOUNYUNI MUPE
13, 14. (a) Ovavaekwa otava ka kala ve na oufembanghenda u wa ulipi monakwiiwa? (b) Ovavaekwa otava ka longela ovanhu oshilonga shiwa shilipi?
13 Efilonghenda laJehova otali ka kala po nokonima yexulilo longhalelo ei youkolokoshi. Paulus okwa shanga kombinga youfembanghenda oo Kalunga a pa 144 000, ovo va ifanwa va ka pangele pamwe naKristus mOuhamba waye womeulu, a ti: “Kalunga ou a yada efilonghenda omolwohole yaye inene a kala e tu hole, okwe tu tula yo omwenyo pamwe naKristus, ofye ava twa li twa fila moulunde—okonghenda mwa xupifwa. Ndele okwe tu nyumuna pamwe naye, nokwe tu tula mumwe naye moikwaulu muKristus Jesus, opo a holole momafimbo okomesho oupuna wefilonghenda laye u he nondjele mouwa waye kufye muKristus Jesus.” — Ef. 2:4-7.
14 Jehova okwa longekidila Ovakriste ovavaekwa oinima ikumwifi eshi tava ka pangela pamwe naKristus meulu. (Luk. 22:28-30; Fil. 3:20, 21; 1 Joh. 3:2) Jehova ote ke va ulikila “oupuna wefilonghenda laye.” Otava ka ninga “Jerusalem Shipe” omuhombolwa waKristus. (Eh. 3:12; 17:14; 21:2, 9, 10) Otava ka longa pamwe naJesus “okuvelula oiwana,” tava ka wilika ovanhu ovaduliki va mangululwe moulunde nefyo noku va twala mewaneneno. — Lesha Ehololo 22:1, 2, 17.
15, 16. Ongahelipi Jehova taka ulikila “eedi dimwe” efilonghenda laye monakwiiwa?
15 MOvaefeso 2:7 omwa popiwa kutya efilonghenda laKalunga otali ka ulikwa “mounyuni mupe tau ke u ya.” Nopehe na omalimbililo, monghalelo yoinima ipe yaJehova otamu ka kala “oupuna wefilonghenda laye.” (Luk. 18:29, 30) Jehova ota ka ulika onghenda yaye inene kombada yedu eshi ta ka nyumuna mo ovanhu “moshovafi.” (Job 14:13-15; Joh. 5:28, 29) Ovalumenhu novakainhu ovadiinini vopefimbo lonale ovo va fya fimbo Kristus ina yamba po omwenyo waye mefyo nosho yo aveshe ‘veedi dimwe’ ovo va fya ve li ovadiinini momafiku aa axuuninwa, otava ka alulilwa momwenyo ndele tava twikile okulongela Jehova.
16 Ovanhu omamiliyona ovo va fya vehe shii Kalunga, navo otava ka nyumunwa. Otava ka pewa omhito yokuulika ngeenge ova hala okudulika kepangelo laJehova. Johannes okwa shanga a ti: “Ndele nda mona oonakufya, vanini novanene, ve li ofika moipafi yolukalwapangelo; nomambo a nyanunwa; nembo likwao la nyanunwa, olo lomwenyo. Noonakufya ova tokolelwa ei ya shangwa momambo pailonga yavo. Nefuta ola yandja ovafi ava va li mo, nefyo noshovafi oya yandja ovafi ava va li mo; ovo va tokolwa, keshe umwe, pailonga yavo.” (Eh. 20:12, 13) Oshoshili kutya ovo tava ka nyumunwa otave ke lihonga nghee ve na okutula moilonga omafinamhango aKalunga oo e li mOmbiibeli. Ove na oku ka dulika komalombwelo mape oo taa ka kala “momambo” oo e na oiteelelwa yaJehova yomounyuni mupe tau uya. Okuhololwa kwoshikalimo shomambo oo otaku ka kala euliko limwe vali lefilonghenda laJehova.
KALA NOKUUDIFA ONGHUNDANA IWA
17. Oshike tu na okukaleka momadiladilo ngeenge hatu udifa?
17 Eshi exulilo tali ehene popepi, elalakano letu olo okuudifila ovanhu onghundana iwa yOuhamba shi dulife nale. (Mark. 13:10) Nopehe na omalimbililo, onghundana iwa oya divilika efilonghenda laJehova. Otu na okukaleka oshinima osho momadiladilo eshi hatu longo oshilonga shokuudifa. Elalakano letu lokuudifa olo okufimanekifa Jehova. Ohatu dulu okuninga ngaho mokuulikila ovanhu kutya omaudaneko aeshe e na sha nomanangeko noupuna omounyuni mupe oku li euliko lefilonghenda laJehova.
18, 19. Ohatu shiivifa ngahelipi efilonghenda laJehova?
18 Eshi hatu udifile ovanhu, ohatu dulu oku va yelifila kutya mepangelo laKristus ovanhu otava ka mona ouwa mekuliloyambo nomokweendela ko kwefimbo otava ka fika mewaneneno. Ombiibeli oya ti: “Oishitwa yovene otai ka mangululwa moupika wenyonauko i ye memanguluko loshinge shovana vaKalunga.” (Rom. 8:21) Osho otashi ka shiiva ashike omolwonghenda yaJehova.
19 Otu na oufembanghenda wokulombwela ovanhu aveshe ovo va hala okupwilikina keudaneko laKalunga tali hangwa mEhololo 21:4, 5, olo tali ti: “Ota feta po omahodi momesho avo, nefyo itali kala po vali ile oluhodi ile okulila ile ouyahame itau kala po vali, osheshi eshi shotete osha xula po.” Ndele Jehova oo e li omutumba kolukalwapangelo okwa ti: “Tala, aishe ohandi i shitukifa i ninge ipe.” Ndele ye okwa weda ko ta ti: “Shanga, osheshi eendjovo edi odo doshili di shii kulineekelwa.” Ngeenge hatu udifile ovanhu onghundana iwa nouladi, ohatu shiivifa efilonghenda laJehova.


c: text/html

text:
ONDJOKONONA YONGHALAMWENYO
Okwa tambula ko oshili yOmbiibeli nonande ke na eenyala nomaoko
Ngeenge ovanhu ve udite inava amenwa, ove hole okukwatelela koshinima shonhumba. Ame itandi dulu okuninga ngaho, molwaashi kandi na eenyala ile omaoko. Onda tetwa omaoko eshi nda li ndi na eedula heyali, opo shi xupife omwenyo wange.
Onda dalwa mo 1960, eshi meme a li e na eedula 17. Tate okwe tu fiya po manga inandi dalwa. Fye nameme okwa li hatu di pamwe natatekulu nameekulu moBurg, okadoolopa kanini ka li moGerman Democratic Republic ile moEast Germany. Ovanhu vahapu kava li va itavela muKalunga, novakwanedimo vange navo osho va li va itavela ngaho. Kalunga ka li a fimana kufye.
Eshi handi kulu, onda li handi hafele okukala natatekulu. Okwa kala ha pula nge tu longe pamwe naye oilonga ihapu, ngaashi okulonda komiti ndi ke ko oitai. Onda li ndi hole oilonga oyo eshi nda li okaana. Kanda li ndi na oshisho shasha monghalamwenyo nonda li nda hafa.
ONGHALAMWENYO YANGE OYA LUNDULUKA OMOLWOSHIPONGA
Eshi nda li ndi na eedula heyali, opa li pa ningwa oshinima shinyikifa oluhodi. Onda hangika ashike opo nda hovele ofikola odula onhivali. Fimbo nda li mondjila handi shuna keumbo, onda li nda londa kopala yolusheno. Eshi nda ya pombada eemeta 8, onda dengwa kolusheno ndele handi kala ndihe shi apa ndi li. Eshi nda ka penduka ndi li moshipangelo, okwa li ndi udite omaoko ange a fya. Omaoko ange aeshe okwa li a pya neenghono, nomolwaasho okwa li e na okutetwa ko opo ohonde yange iha kwatwe komukifi. Meme, meekulu natatekulu ova li va nyemata neenghono. Ashike eshi nda li okaana, kanda li ndi udite filufilu kutya okukala ndihe na omaoko otaku ka kuma ngahelipi onghalamwenyo yange aishe.
Eshi nda dja mo moshipangelo, onda shuna kofikola. Ounona kofikola ova li tava shindi nge, tava undula nge noku kupula nge oinima molwaashi kanda li ndi na eshi handi dulu okuninga po opo ndi liamene. Okwa li ndi udite nai unene eshi handi ningwa nai. Opo nee onda li nda tumwa kofikola yoilema koBirkenwerder, oyo ya li omuhandjo wounona voilema. Molwaashi ofikola oya li kokule neumbo, meme, tatekulu nameekulu kava li hava dulu okuuya okutalela nge po. Okwa li ashike handi va mono pomafudo. Oule weedula omulongo da shikula ko, onda ka kala ndihe li vali nameme, nameekulu natatekulu.
NGHEE NDA KULA NDIHE NA EENYALA NOMAOKO
Onde lihonga okulonga oilonga ihapu handi longifa eemhadi dange. Mbela oto diladila kutya omunhu ota kala e udite ngahelipi ta li nofoloko ile nonguto ei kwete nominwe daye dokeemhadi? Onda li nda kendabala okulihonga okuninga ngaho. Onde lihonga yo okulikusha komayoo nokufula eexwiki dange handi longifa eemhadi. Onda li nokuli nda hovela okuudika neemhadi ngeenge handi popi novanhu. Eemhadi dange oda ninga eenyala dange.
Eshi nda wanifa eedula omulongo nasha, onda li ndi hole okulesha omambo omahepu ounongononi. Omafimbo amwe onda li handi kala handi diladila nda fa ndi wete ngeno ndi na omaoko opaunongononi oo taa pitike nge ndi longe keshe shimwe. Eshi nda li ndi na eedula 14, onda li nda tameka okunwa omakaya. Onda li handi kala ndi udite etumba nonokutya ondi li ngaashi ovanhu aveshe. Onda li nda fa handi ti: ‘Naame ohandi dulu okuninga ngaho. Omakaya ohaa nuwa kovakulunhu, kutya nee ove na omaoko ile hasho.’
Onda kala alushe nde lipyakidila, nokukufa ombinga moinima i lili noku lili. Onda li nda ninga oshilyo shongudu yovanyasha hai ifanwa Free German Youth, ehangano lovanyasha hali pewa omakwafo kepangelo, nonda li nda ninga hamushanga, ndi na oshinakuwanifwa she likalekelwa moshitukulwa shetu. Onda li yo nda waimina ongudu yolwiimbo, handi toto outevo nonda li handi kufa ombinga momaudano oilema. Konima eshi nda dja koilonga yokudeulwa, onda li nda tameka okulonga mehangano li li modoolopa yetu. Eshi handi kulu, onda kala handi djala omaoko opaunongononi molwaashi okwa li nda hala okukala ndi li ngaashi ovanhu vakwetu.
ONDA TAMBULA KO OSHILI YOMBIIBELI
Efiku limwe fimbo nda li nda teelela eshina lokolutenda ndi ye koilonga, pwaame opa li pe uya omulumenhu umwe. Okwa li a pula nge ngeenge onda diladila ngoo nale kutya Kalunga ota dulu okwaalulila nge omaoko ange. Onda li nda kumwa. Oshoshili kutya okwa li nda hala ndi kale vali ndi na omaoko, ashike onda li ndi wete itashi shi shiiva. Molwaashi kanda li nda itavela muKalunga, onda li nda tomwa kutya Kalunga ke ko. Okudja opo, okwa li nda konga po onghedi imwe yokuhenuka omulumenhu oo.
Efiku limwe, omunailonga mukwetu okwa li a pula nge tu ka talele po ovakwanedimo vaye. Fimbo twa li hatu nu okoofi, ovadali vaye ova li va tameka okupopya kombinga yaKalunga, Jehova. Osha li oshikando shange shotete handi udu edina laKalunga. (Epsalme 83:18, NW) Ashike onda li handi patana momutima handi ti: ‘Itaku dulu okukala Kalunga, kashi na nee mbudi kutya edina laye olyelye. Ohandi va ulikile kutya ova puka.’ Molwaashi onda li ndi udite kutya omataleko ange oku li mondjila, onda li nda dimina eenghundafana dOmbiibeli. Onda li nda kumwa molwaashi kanda li nda dula okuyandja oumbangi oo tau ulike kutya Kalunga ke ko.
Eshi twa li hatu konakona omaxunganeko Ombiibeli, eitavelo olo kutya kaku na Kalunga ola enda tali kana mo momadiladilo ange. Omaxunganeko mahapu okwa wanifwa, nonande okwa shangwa omido omafele ile omayovi da pita. Pomhito imwe eshi kwa li hatu ningi eenghundafana dopaMbiibeli, okwa li hatu yelekanifa eenghalo odo di li mounyuni nomaxunganeko oo e li muMateus etukulwa 24, Lukas etukulwa 21 na 2 Timoteus etukulwa 3. Ngaashi ashike omadidiliko a yoolokafana omukifi haa kwafele ndokotola a mone kutya omunaudu ota vele shike, oiningwanima ya yoolokafana oyo ya tumbulwa momaxunganeko oo, oya kwafela nge ndi mone kutya otu li “momafiku axuuninwa” * oo a popiwa mOmbiibeli. Onda li nda kumwa neenghono. Omaxunganeko oo okwa wanifwa moipafi yange.
Onda li nda tomhwa kutya osho handi lihongo oshili. Onda tameka okwiilikana kuJehova Kalunga ndele handi efa po okunwa omakaya, nonande onda li nda pikwa unene oule weedula di dule pomulongo. Onda li nda twikila nekonakono lange lOmbiibeli oule wodula lwaapo. Mo 27 Aprili 1989, onda li nda ninginifwa meholeko metemba lokulikoshela molwaashi pefimbo opo Eendombwedi oda li da shilikwa moEast Germany.
OKUYANDJA KUVAMWE
Molwaashi otwa li twa shilikwa, otwa li hatu ongala moungudu vanini momaumbo nonda li ashike ndi shii ovaitaveli vakwetu vanini. Ombadilila, onda li nda pitikwa kepangelo ndi ye koWest Germany oko Eendombwedi da li inadi shilikwa. Osho osha li oshikando shange shotete monghalamwenyo okwoongala poyoongalele i na sha nOmbiibeli nokumona ovamwameme novamwatate omayovi. Osho osha li oshimoniwa shitunhula.
Eshi Ekuma laBerlin la teka po, Eendombwedi daJehova kada li vali da shilikwa. Hauxuuninwa, okwa li hatu dulu okulongela Jehova Kalunga twa manguluka. Onda li nda hala okutamununa mo oilonga yange yokuudifa. Ndele onda li nda tila okupopya novanhu ndihe va shii. Onda li ndi udite inandi fimana omolwoulema wange nosho yo eshi nda kala efimbo lile meumbo loilema eshi nda li okaana. Ashike mo 1992, onda li nda kendabala okulonga eevili 60 omwedi umwe. Onda li nda pondola nonda mona ehafo linene. Onda li nda tokola okuninga ngaho omwedi keshe nonda pondola oku shi ninga oule weedula nhatu lwaapo.
Ohandi kaleke momadiladilo eendjovo di li mOmbiibeli tadi ti: “Olyelye oshingone, naame ndi ha kale oshingone?” (2 Ovakorinto 11:29) Nonande ondi li oshilema, natango ondi na omadiladilo nondaka. Onghee ohandi kendabala alushe okukwafela vamwe. Molwaashi kandi na omaoko, ohandi dulu okuuda ko filufilu onghalo yaavo ve na omangabeko. Ondi shi shii kutya omunhu oha kala e udite ngahelipi ngeenge a halelela okuninga oshinima shonhumba osho ita dulu. Ohandi kendabala alushe okutwa omukumo ovo hava kala ve udite ngaho. Okuyandja kuvamwe monghedi ya tya ngaho ohashi hafifa nge.
JEHOVA OHA KWAFELE NGE KESHE EFIKU
Omafimbo amwe ohandi kala nda polimana. Onda halelela okukala ngaashi ovanhu vakwetu. Ohandi dulu okulonga oilonga ihapu yakeshe fiku kwaame mwene, ashike ohashi kufa efimbo lile, eenghendabala nosho yo eenghono shi dulife ovanhu ovo vehe na oulema. Efiku keshe ohandi kala nda tokola toko kutya: ‘Aishe ohandi i dulu omolwaau ta pameke nge.’ (Ovafilippi 4:13, yelekanifa no-NW.) Efiku keshe Jehova oha pe nge eenghono odo nda pumbwa opo ndi dule okulonga oilonga yakeshe efiku. Ondi shii kutya Jehova ina efa okukwafela nge. Nomolwaasho inandi hala okweefa po oku mu longela.
Jehova okwa nangeka nge noupuna eshi a pange oukwaneumbo, oshinima osho nda li nda hala okudja kounona. Ondi na omukulukadi ito mu pewa luvali, wedina Elke, oo e na ohole nomunalukeno. Kakele kaasho, Eendombwedi daJehova omamiliyona oda ninga ovamwatate novamwameme vopamhepo, oumwainafana womounyuni aushe.
Onda hekelekwa yo keudaneko laKalunga li na sha nOparadisa eshi ta ka ‘shitukifa oinima aishe i ninge ipe,’ mwa kwatelwa omaoko ange. (Ehololo 21:5) Paife ondi udite ko nawa eudaneko olo ngeenge handi diladila shi na sha naasho Jesus a longa eshi a li kombada yedu. Mepakumo leisho, Jesus okwa li a velula oilema nokwa velula okutwi komulumenhu oko ka li ka tetwa ko. (Mateus 12:13; Lukas 22:50, 51) Omaudaneko aJehova nosho yo oikumwifilonga oyo Jesus a longa oya tomha nge ndi itavele kutya mafiku ohandi ka kala ndi li ngaashi nda li.
Ndele enangekonoupuna linenenene olo nda mona, osheshi nda shiiva Jehova Kalunga. Okwa ninga tate nakaume kange, omuhekeleki wange noha pameke nge. Ondi udite ngaashi ohamba David eshi ya ti: ‘Omwene Oye omupameki wange. Onda mona ekwafo, naasho osha nyakula omutima wange.’ (Epsalme 28:7) Onda hala okundalapatela oshili oyo ina ondilo monghalamwenyo yange aishe. Onde i tambula ko nonande kandi na eenyala nomaoko.
^ okat. 17 Opo u mone ouyelele muhapu kombinga yomadidiliko omafiku axuuninwa, tala etukulwa 9 “Mbela otu li ‘momafiku axuuninwa’?” membo Ombibeli otai hongo lela shike? la nyanyangidwa kEendombwedi daJehova notali dulu yo okutapwa ko-www.jw.org/kj.

robotstxt: allowed

filter: keep


text:
“Exupifo leni ola ehena popepi”!
“Taleni pombada nye mu yelule omitwe deni, osheshi exupifo leni ola ehena popepi.” — LUKAS 21:28.
OMAIMBILO: 133, 43
1. Oiningwanima ilipi ya ningwa momudo 66? (Tala efano pehovelo loshitukulwa.)
DILADILA nee ngeno wa li Omukriste ha di muJerusalem momudo 66. Omwa li mwa ningwa oiningwanima ihapu. Omunambelewa waRoma wedina Florus okwa li a vaka oitalenti 17 moshikefa shotembeli. Osho osha li sha handukifa Ovajuda. Ova li va dipaa ovakwaita vaRoma vahapu nova li ve wete va manguluka mo momake Ovaroma. Ashike Ovaroma ova li va katuka onghatu diva. Moule weemwedi nhatu, ovakwaita 30 000 tava wilikwa kuCestius Gallus ova li va dingilila Jerusalem. Ovakwaita vaRoma ova li va ngumauna po otembeli molwaashi omwa li mwa hondama Ovajuda ovanashibofa. Eshi osho sha ningwa, keshe umwe a li moshilando okwa li a kwatwa koutile. Mbela ngeno owe linyenga ngahelipi mokutala oinima aishe oyo?
2. Oshike Ovakriste va li va pumbwa okuninga ngeenge va mono ovakwaita vaRoma va dingilila oshilando shavo, naasho osha li tashi shiiva ngahelipi?
2 Omido donhumba fimbo osho inashi ningwa, Jesus okwa hangwa a londwela ovahongwa vaye kombinga yoiningwanima oyo noku va pa omalombwelo a ti: “Ngenge tamu mono Jerusalem sha kondekelwa komatanga ovakwaita, opo nee shiiveni ehanauno laJerusalem ola fika popepi; opo nee ava vomuJudea nava fadukile keemhunda naava ve li moshilando nava dje mo, naava tava hangika komikunda va ha ye musho.” (Lukas 21:20, 21) Mbela ova li tava ka dulika ngahelipi komalombwelo aJesus okufiya po Jerusalem ngeenge opa li ovakwaita va dingilila oshilando? Opa li pa ningwa oshinima shikumwifi. Etangakwaita laRoma ola li la fiya po Jerusalem ombadilila. Ngaashi Jesus a popya, eponokelo ola li la “xupipikwa.” (Mateus 24:22) Eshi etangakwaita la ya, osha li omhito kOvakriste ovadiinini okudulika kuJesus mokufadukila diva keemhunda. * (Tala eshangelo lopedu.) Lwanima, etangakwaita lipe laRoma ola li la alukila kuJerusalem momudo 70. Oshikando osho, ola li la hanauna po oshilando, ashike ovo va dulika komalombwelo aJesus ova li va xupa.
3. Onghalo ya faafana ilipi mafiku tai ka hanga Ovakriste, noshike hatu ka kundafana moshitukulwa eshi?
3 Omalondwelo nomalombwelo aJesus otaa longo yo nopefimbo letu. Mafiku, ohatu ka kala monghalo ya faafana naayo. Jesus okwa longifa oiningwanima yomefelemudo lotete a yelife osho tashi ka ningwa po ngeenge ‘oudjuu munene’ owa hovele. (Mateus 24:3, 21, 29) Otapa ka kala “ongudu inene” oyo tai ka xupa moshiponga osho tashi ka hanga ounyuni aushe, ngaashi ashike Ovakriste ovadiinini va li va xupa eshi Jerusalem sha hanaunwa po. (Lesha Ehololo 7:9, 13, 14.) Osha fimana neenghono okukala tu udite ko osho Ombibeli tai tu lombwele kombinga yoiningwanima oyo yomonakwiiwa. Omolwashike mbela? Omolwaashi eemwenyo detu oda kwatelwa mo. Onghee hano, natu ka kundafaneni nghee oiningwanima oyo tai ke tu kuma pauhandimwe.
EHOVELO LOUDJUU MUNENE
4. Oudjuu munene otau ka hovela ngahelipi?
4 Oudjuu munene otau ka hovela ngahelipi? Otau ka hovela nehanauno lomalongelokalunga aeshe oipupulu. Ombibeli otai ifana omalongelokalunga oipupulu e li “Babilon shinene, ina yeembwada.” (Ehololo 17:5-7) Omolwashike omalongelokalunga oipupulu taa ifanwa ombwada? Omolwaashi ovawiliki vao kave fi ovadiinini kuKalunga. Ponhele yokukala tava yambidida noudiinini Jesus nOuhamba waye, otava yambidida omapangelo opanhu nove lipwililikila omahongo Ombibeli opo va kale ve na enwefemo lihapu. Elongelokalunga lavo inali fa elongelokalunga la koshoka lovavaekwa. (2 Ovakorinto 11:2; Jakob 1:27; Ehololo 14:4) Ndele mbela olyelye ta ka hanauna po Babilon Shinene? Jehova ota ka ningifa ‘eembinga omulongo doshilyani shitilyana’ di “wanife omhangela yaye.” ‘Oshilyani shitilyana’ otashi faneke Oiwana ya Hangana, “neembinga omulongo” otadi faneke omapangelo aeshe opapolitika oo hae shi yambidida. — Lesha Ehololo 17:3, 16-18.
5, 6. Omolwashike hatu tile kutya ehanauno laBabilon Shinene itali ka tya efyo loilyo yaye aishe?
5 Mbela oilyo aishe yomalongelokalunga oipupulu otai ka hanaunwa po eshi Babilon shinene tashi ka hanaunwa po? Ahowe. Jehova okwa nwefa mo omuprofeti Sakaria a shange kombinga yaasho tashi ka ningwa. Pefimbo opo, oilyo imwe yomalongelokalunga oipupulu otai ka tya: “Ame nghi fi omuprofeti, aame omulongi wepya. Osheshi omunhu nima okwa landa nge ndi ninge omupika waye, omounyasha wange nokuli. Ndele ngenge umwe ta pula kuye: Oipute ei u i na monhulo yoye oyashike? Oye ta ka nyamukula: Onde i dengelwa meumbo lookaume kange.” (Sakaria 13:4-6) Nokuli novawiliki vomalongelokalunga otave ke likala kutya kave fi ovalongelikalunga notava ka anya kutya kava li oshitukulwa shomalongelokalunga oo oipupulu.
6 Oshike tashi ka ningilwa oshiwana shaKalunga pefimbo olo? Jesus okwa yelifa a ti: ‘Ndele omafiku enya ngeno inaa xupipikwa, ngeno kaku na nande ombelela imwe tai xupifwa; ndele omafiku enya otaa xupipikwa omolwovahoololwa.’ (Mateus 24:22) Mefelemudo lotete, oudjuu muJerusalem owa li wa “xupipikwa.” Osho osha kwafela ‘ovahoololwa,’ ovo ve li Ovakriste ovavaekwa, va ye onhapo. Sha faafana, oshitukulwa shotete shoudjuu munene otashi ka “xupipikwa omolwovahoololwa.” Omapangelo opapolitika oo e li ‘eembinga omulongo,’ itaa ka pitikwa a hanaune po oshiwana shaKalunga. Onghee hano, otapa ka kala ombili oule wokafimbo kaxupi konima yeponokelo olo.
EFIMBO LEYELEKO NOLETOKOLO
7, 8. Omhito ilipi tai ka kala po konima yehanauno lomalongelokalunga oipupulu, noshiwana shaKalunga otashi ka kala sha yooloka ko ngahelipi kukeshe umwe pefimbo opo?
7 Oshike tashi ka ningwa po konima yehanauno lomalongelokalunga oipupulu? Otali ka kala efimbo lokuholola osho shi li momitima detu. Pefimbo opo, ovanhu vahapu otava ka kendabala okukonga eameno nosho yo ekwafo komahangano opanhu oo e li ‘omamanya eemhunda.’ (Ehololo 6:15-17) Ndele oshiwana shaJehova otashi ka konga eameno kuye. Eshi eponokelo laJerusalem la li la “xupipikwa” mefelemudo lotete, kasha li efimbo lOvajuda aveshe ve lidilulule diva nokuninga Ovakriste. Ponhele yaasho, osha li efimbo laavo va hangwa nale ve li Ovakriste va fiye po Jerusalem ngaashi Jesus e va lombwela. Sha faafana, monakwiiwa eshi eponokelo laBabilon Shinene tali ka “xupipikwa,” itatu ka teelela ovanhu vahapu va ninge Ovakriste vashili ombadilila. Ponhele yaasho, otashi ka kala omhito kovalongelikalunga aveshe vashili va ulike kutya ove hole Kalunga nokuyambidida ovavaekwa. — Mateus 25:34-40.
Otai ka kala omhito yokuulika kutya otu hole Jehova nohatu yambidida ovavaekwa
8 Katu shii lelalela osho tashi ka ningwa po pefimbo olo leyeleko. Onghee hano, itatu ka teelela onghalamwenyo i kale ipu nosho yo kutya ohatu ka ninga omaliyambo. Mefelemudo lotete, Ovakriste ova li va fiya po omaumbo avo nokulididimikila omaudjuu opo va xupe. (Markus 13:15-18) Otu na okulipula kutya: ‘Mbela onde lilongekida okufiya po oinima yopamaliko? Mbela onda halelela okuninga keshe osho sha pumbiwa opo ndi kale omudiinini kuJehova?’ Diladila kutya pefimbo opo ofye atuke hatu ka kala hatu longele Kalunga ketu ngaashi omuprofeti Daniel a li a ninga, kashi na nee mbudi kutya oshike tashi ka holoka po. — Daniel 6:10, 11.
“Exulilo” ole uya
9, 10. (a) Etumwalaka lilipi oshiwana shaKalunga tashi ka udifa pefimbo loudjuu munene? (b) Ovatondi voshiwana shaKalunga otave ke linyenga ngahelipi?
9 Oudjuu munene itau ka kala efimbo lokuudifa ‘evangeli louhamba.’ Efimbo lokuudifa etumwalaka la tya ngaho otali ka kala la pwa po molwaashi “exulilo” ole uya. (Mateus 24:14) Oshiwana shaKalunga otashi ka udifa nouladi etumwalaka letokolo olo tali ka hanga ovanhu aveshe. Imwe yomoinima oyo ya kwatelwa metumwalaka ongaashi kutya ounyuni waSatana woukolokoshi ou li pokuhanaunwa po filufilu. Ombibeli oya faafanifa etumwalaka olo neemhawe, eshi ya ti: “Neemhawe dinene, keshe imwe oi na oudjuu wayo i fike peepauna efele, da wa meulu da wila kombada yovanhu, ndele ovanhu ova sheka Kalunga omolwehepeko leemhawe, osheshi ehepeko ola li linene unene.” — Ehololo 16:21.
10 Ovatondi vetu otava ka uda etumwalaka olo. Jehova okwa nwefa mo omuprofeti Hesekiel a yelife shi na sha nanghee eengudu doiwana odo tadi ifanwa mOmbibeli Gog yaMagog tadi ke linyenga, a ti: “Omwene Kalunga ota ti ngaha: Mefiku tuu olo omadiladilo taa ka penduka momutima woye, ndee to ka uka euko lii, ndee to ti: Ame ohandi ka totela oshilongo shi li ngaho, ame ohandi ke uya kovanhu hava kala nombili ve he nambudi. Vo aveshe hava kala ve he nohotekuma [noiidilifo] noivelo. Ove wa hala okuhakana oihakanwa nokutinha oinima, u nane eke loye komakulukuma a tungululwa e novanhu, wa hala okutotela ovanhu va ongelwa moiwana, ava va likola oimuna noinima ndee tava kala pondingandinga yongonga yedu.” (Hesekiel 38:10-12) Oshiwana shaKalunga otashi ka kala sha yooloka ko kukeshe umwe, sha fa shi li “pondingandinga yongonga yedu.” Oiwana otai ka kala ya halelela okuponokela ovavaekwa vaJehova nosho yo ovo tave va yambidida nopehe na okulikelela.
11. (a) Oshike twa pumbwa okudimbuluka kombinga yelandulafano loiningwanima pefimbo loudjuu munene? (b) Ovanhu otave ke linyenga ngahelipi ngeenge va mono omadidiliko?
11 Mbela oshike tashi ka landula ko? Ombibeli inai tu lombwela kondadalunde elandulafano loiningwanima, ashike imwe otashi dulika tai ka ningwa pefimbo limwe. Jesus okwa popya mexunganeko laye li na sha nexulilo longhalelo yoinima a ti: “Nomadidiliko taa ka monika metango nomohani nomeenyofi, noiwana yokombada yedu tai pangelwa koutile noi he neteelelo lasha omolwengungumo lefuta nolomakufikufi alo. Ndele ovanhu tava fi ehaluko mokutila nomokuteelela ei tai hange edu alishe, osheshi eenghono domeulu otadi ka kakama. Ndele tava mono Omona wOmunhu te uya ta ende moshilemo, e neenghonopangelo dinene noshinge.” (Lukas 21:25-27; lesha Markus 13:24-26.) Mbela ewanifo lexunganeko olo otali ka kwatela mo omadidiliko matilifi noiningwanima yomewangandjo? Natu teelele tu ka tale. Ashike otu shii kutya ovatondi vaKalunga ngeenge va mono omadidiliko otava ka haluka nokutila.
12, 13. (a) Oshike tashi ka ningwa po ngeenge Jesus e uya “neenghonopangelo dinene noshinge”? (b) Ovapiya vaKalunga otave ke linyenga ngahelipi pefimbo olo?
12 Oshike tashi ka ningwa po ngeenge Jesus e uya “neenghonopangelo dinene noshinge”? Ota ka pa ondjabi ovadiinini nokuhandukila ovo vehe fi ovadiinini. (Mateus 24:46, 47, 50, 51; 25:19, 28-30) Jesus okwa longifa efaneko a yelife moule shi na sha naasho. Okwa ti: “Omona wOmunhu eshi te uya moshinge shaye novaengeli vayapuki aveshe pamwe naye, opo nee ota kala omutumba kolukalwapangelo loshinge shaye. Noiwana aishe otai ongelwa koshipala shaye, ndee ta yoolola ovanhu moovakwao, ngaashi omufita ta yoolola eedi moikombo. Eedi ote di ameke kolulyo laye, noikombo kolumosho laye.” (Mateus 25:31-33) Oshike tashi ka ningilwa eedi nosho yo oikombo? Otai ka tokolwa. Oikombo, ile tu tye ovo vehe fi ovadiinini, ‘otava i mokuhandukilwa kwaalushe.’ Ashike eedi, ile tu tye ovadiinini, otava ka pewa omwenyo waalushe. — Mateus 25:46.
13 Oikombo otai ke linyenga ngahelipi ngeenge oya mono kutya otai ka hanaunwa po? ‘Otai ka lilaana.’ (Mateus 24:30) Ndele mbela ovavaekwa nosho yo ovo tave va yambidida otave ke linyenga ngahelipi? Otava ka ninga osho Jesus a popya eshi a ti: “Ei ngenge tai hovele okuningwa, taleni pombada nye mu yelule omitwe deni, osheshi exupifo leni ola ehena popepi.” — Lukas 21:28.
TAVA VILIMA MOUHAMBA
14, 15. Oilonga yokwoongela ilipi tai ka kala po konima eshi Gog yaMagog a hovela okuponokela oshiwana shaKalunga, naasho otashi ka ningwa ngahelipi?
14 Oshike tashi ka ningwa po konima eshi Gog yaMagog ta ka hovela okuponokela oshiwana shaKalunga? Ombibeli oya popya kutya Omona womunhu ‘ota tumu ovaengeli vaye, ndee tava ongele ovahoololwa vaye okeemhepo dokeembinga nhe okexulilo ledu fiyo okexulilo leulu.’ (Markus 13:27; Mateus 24:31) Oilonga yokwoongela itai ulike kefimbo olo eshi ovavaekwa Ovakriste va hoololwa oshikando shotete. Natango itai ulike kokudidilikwa kwaxuuninwa kovavaekwa ovo ve li natango kombada yedu. (Mateus 13:37, 38) Okudidilikwa otaku ka ningwa okafimbo kanini fimbo oudjuu munene inau hovela. (Ehololo 7:1-4) Ndele mbela oilonga yokwoongela oshike? Olo efimbo olo eshi ovavaekwa ovo ve li natango kombada yedu tava ka pewa ondjabi yavo nokuya meulu. (1 Ovatessaloniki 4:15-17; Ehololo 14:1) Oshiningwanima osho otashi ka hovela konima eshi Gog yaMagog a hovela okuponokela oshiwana shaKalunga. (Hesekiel 38:11) Ngaashi ashike Jesus a popya, ‘ovayuki otava ka vilima ngaashi etango mouhamba waXe.’ — Mateus 13:43. * (Tala eshangelo lopedu.)
15 Mbela osho osha hala kutya ovavaekwa otava ka vakulwa po? Ovanhu vahapu ovo have liti Ovakriste ova itavela kutya otava ka twalwa meulu nomalutu opambelela. Ohava diladila yo kutya otava ka mona Jesus lelalela eshi te ke uya a pangele edu. Ashike Ombibeli oya popya sha yela kutya Jesus ota ka aluka ehe wetike nomesho okomutwe, eshi ya ti: “Edidiliko lOmona wOmunhu tali monika keulu” naJesus ote ke uya “kombada yoilemo yeulu.” (Mateus 24:30) Ombibeli oya popya yo kutya “onhumba nohonde itai fyuulula ouhamba waKalunga.” Onghee hano, ovo tava i meulu ova pumbwa tete ‘okushitululwa divadiva mepakumo leisho, omokushikwa kwenghuma laxuuninwa.’ * (Tala eshangelo lopedu.) (Lesha 1 Ovakorinto 15:50-53.) Ihatu longifa oshitya evakulo tu yelife oshiningwanima osho molwaashi oshitya osho oshi na ekwatafano nomahongo oipupulu aavo have liti Ovakriste. Ashike ovavaekwa ovadiinini ovo ve li natango kombada yedu otava ka ongelwa pamwe diva.
16, 17. Oshike tashi ka ningwa po fimbo ehombolo lOdjona inali ningwa?
16 Shimha ovavaekwa aveshe 144 000 va i meulu, elongekido la xuuninwa lehombolo lOdjona otali ka hovela. (Ehololo 19:9) Ashike otapa ka ningwa oshinima shimwe vali fimbo oshiningwanima osho shitunhula inashi ningwa. Dimbuluka kutya Gog ota ka ponokela oshiwana shaKalunga fimbo natango ovavaekwa vamwe ve li kombada yedu. (Hesekiel 38:16) Oshiwana shaKalunga otashi ke linyenga ngahelipi? Otashi ka dulika komalombwelo aa taa landula: “Hanye tamu ka lwa. Fikameni, kaleni mu li ofika ndee taleni nhumbi omwene te mu xupifa . . . Inamu tila ndele inamu haluka.” (2 Omafimbo 20:17) Shimha Gog a hovele okuponokela oshiwana shaKalunga, ovavaekwa ovo tava ka hangwa ve li kombada yedu otava ka ya meulu. Ehololo 17:14 ola popya nghee ovo ve li meulu tave ke linyenga keponokelo laGog. Ovatondi voshiwana shaKalunga otava ‘kala nokulwifa Odjona, ndele Odjona pamwe novashikuli vayo, ovaifanwa novahoololwa novadiinini, otai di findi, osheshi oyo Omwene woovene nOhamba yeehamba.’ Onghee hano, Jesus pamwe novavaekwa vaye 144 000 ve li eehamba meulu, otava ka xupifa oshiwana shaKalunga osho shi li kombada yedu.
17 Exupifo olo otali ka etifa oita yaHarmagedon, oyo tai ka fimanekifa edina laJehova liyapuki. (Ehololo 16:16) Aveshe ovo tava ka tokolwa ve li oikombo, ile tu tye ovo vehe fi ovadiinini, otava ka hanaunwa po. Itapa ka kala vali oukolokoshi kombada yedu, ‘nongudu inene’ otai ka xupa puHarmagedon. Xuuninwa, eendjovo ditunhula dembo lEhololo di na sha nehombolo lOdjona otadi ka wanifwa. (Ehololo 21:1-4) * (Tala eshangelo lopedu.) Aveshe ovo tava ka xupa kombada yedu otava ka kala va hokiwa kuKalunga notava ka mona ohole yaye inene nosho yo kutya oha yandje. Otwa teelela nodjuulufi efimbo olo. Ehombolo olo itali ka kala tuu la denga mbada! — Lesha 2 Petrus 3:13.
18. Eshi twa teelela oiningwanima itunhula oyo tai ka ningwa mafiku, oshike tu na okukala twa tokola toko okuninga?
18 Fimbo twa teelela oiningwanima itunhula oyo tai ka ningwa mafiku, oshike osho keshe womufye e na okuninga paife? Jehova okwa nwefa mo omuyapostoli Petrus a shange ngaha: “Hano oinima ei aishe ngenge tai hanauka ngaha, omu nokuhangika mwa tya ngahelipi moweenda uyapuki nometilokalunga mokuteelela nokweendelelifa euyo lefiku laKalunga . . . Onghee hano, ovaholike, omokuteelela oinima ei kendabaleni shili, mu monike puye mu he nonyata nomu he noshipo mombili.” (2 Petrus 3:11, 12, 14) Onghee hano, otu na okukala twa tokola toko okukaleka elongelokalunga letu la koshoka, lihe na ekwatafano nomalongelokalunga oipupulu nokuyambidida Ohamba yOmbili, Jesus Kristus.
^ okat. 2 Tala Oshungonangelo yo 15 Aprili 2012, epandja 25-26.
^ okat. 14 Tala Oshungonangelo yo 15 Juli 2013, epandja 13-14.
^ okat. 15 Ovavaekwa ovo tava ka hangwa nomwenyo pefimbo opo itava ka ya nomalutu avo opambelela meulu. (1 Ovakorinto 15:48, 49) Otashi dulika omalutu avo taa ka kana po ashike ngaashi oshimhu shaJesus sha li sha kana po.
^ okat. 17 Epsalme 45 nalo ole tu pa ouyelele wonhumba kombinga yelandulafano loiningwanima. Tete Ohamba otai ka lwa oita, opo nee ehombolo tali ningwa.


text:
Owa “hala” ngoo okupewa oinakuwanifwa meongalo?
EFIKU limwe Fernando * okwa li a tila eshi ovakulunhuongalo vavali ve mu pula va kundafane naye. Konima eshi va kala tava talelwa po komupashukilishikandjo lwoikando, ovakulunhuongalo ova li va yelifila Fernando osho a pumbwa okuninga opo a kale a wana okupewa omaufembanghenda a wedwa po meongalo. Mokweendela ko kwefimbo, Fernando okwa li a hovela okulipula nongeenge oku na ngoo fiku a ka nangekwe po e li omukulunhuongalo. Lwanima omupashukilishikandjo okwa ka talela po vali eongalo lavo. Mbela oshikando eshi ovakulunhuongalo otave ke mu lombwela shike?
Fernando okwa li a pwilikina nawa eshi umwe womovakulunhuongalo a li a popya naye. Omumwatate okwa li a popya shi na sha na-1 Timoteus 3:1 ndele ta ti kutya ovakulunhuongalo ova shangelwa onhumwafo tai ti kutya Fernando okwa nangekwa po e li omukulunhuongalo. Eshi Fernando e di uda, okwa kala omutumba nawa a yukilila ndele ta pula ta ti: “Wa ti ngahelipi?” Eshi omumwatate a endulula eendjovo daye, Fernando okwe limemesha. Opo nee, eshi sha ka shiivifwa meongalo kutya okwa ninga omukulunhuongalo, keshe umwe okwa li te limemesha.
Mbela osha puka okukala wa hala okupewa omaufembanghenda meongalo? Hasho nandenande. Timoteus wotete 3:1 okwa ti: “Umwe ngenge a hala oshilonga shoufitaongalo, oye okwe [lihalela] oshilonga shiwa.” Ovalumenhu vahapu Ovakriste ohava tula moilonga etwomukumo olo nokuninga exumokomesho lopamhepo opo va kale va wana okupewa omaufembanghenda meongalo. Osho osha etifa pa kale ovakulunhuongalo omayovi omilongo moshiwana shaJehova va pyokoka novayakuliongalo, naasho oshi li enangekonoupuna. Ndele molwaashi ope na ekulo linene momaongalo, opa pumbiwa ovamwatate vahapu va ninge exumokomesho. Mbela omonghedi ya yuka ilipi tava dulu oku shi ninga? Mbela ovo va hala oshilonga shokupashukila meongalo ove na okukala tava diladila unene shi na sha nasho ngaashi Fernando?
OUTUMBULILO OO WA TOLOKWA “HALA” OTAU TI SHIKE?
Outumbulilo womOmbibeli oo wa tolokwa “hala” owa dja koshityalonga shOshigreka osho tashi yandje ediladilo lokukala wa halelela ile okulovelela oshinima shonhumba. Osho otashi dulika shi ku diladilife omunhu oo ta lovelele oshiimati shiwa osho sha endjelela komuti. Ashike okukala wa hala ‘oufitaongalo’ itashi ti omunhu oku na okukala a fa te u lovelele pafaneko molwaashi a hala ondodo. Omolwashike mbela? Omolwaashi ovo va hala shili okulonga ve li ovakulunhuongalo ove na okulonga ‘oilonga iwa’ ponhele yokukala va hala ondodo.
Oiteelelwa ihapu i na sha nokulonga oilonga iwa otai hangwa mu 1 Timoteus 3:2-7 nosho yo Titus 1:5-9. Raymond oo a kala omukulunhuongalo oule wefimbo lile okwa popya shi na sha nomifikamhango da denga mbada odo da popiwa momishangwa odo, a ti: “Ame ondi wete kutya omaukwatya etu oo unene e na oshilonga. Oshoshili kutya okupopya nokuhonga oinima ya fimana, ashike [oo ta lalakanene oinakukwanifwa] okwa pumbwa yo okukala omuhenoshipo, a koshoka paenghedi, omunaendunge, e na elandulafano, ha yakula ovaenda noku na ondjele.”
Omumwatate oo a hala shili okuyakula meongalo oku na okukala omuhenoshipo mokuhenuka oludi keshe lokuhenouyuki nokuhenoukoshoki. Oku na okukala e na eenghedi diwa, omunaendunge, e na elandulafano noku na ondjele, novaitaveli vakwao ove mu lineekela a kwatele komesho noku va kwafela ngeenge ve na omaupyakadi. Ngeenge oha yakula ovaenda, oku li odjo yetwomukumo kovanyasha nokwaavo va pe moshili. Oha hekeleke noha kwafele ovo tava vele novanamido molwaashi oku hole osho shiwa. Oha kulike omaukwatya oo opo a etele vamwe ouwa ndele hakukala ashike ta yandje elitulemo kokunangekwa po e li omukulunhuongalo. *
Nonande olutu lovakulunhuongalo ohali hafele okuyandja omayele netwomukumo, omunhu oo ta lalakanene okuyakula meongalo oye e na okutula moilonga oiteelelwa yopamishangwa. Omukulunhuongalo a pyokoka wedina Henry okwa ti: “Ngeenge owa hala okuyakula meongalo, longa noudiinini opo u kale wa wana.” Okwa yelifa ta ulike kOmuudifi 9:10, a ti: “‘Longa ashishe to shi dulu neenghono doye.’ Keshe ngoo oshilonga ovakulunhuongalo tave ku pe, shi longa nelitulemo. Kala u hole oilonga keshe oyo to pewa u longe meongalo, mwa kwatelwa okukomba mOlupale. Mokweendela ko kwefimbo, oilonga yoye neenghendabala doye otadi ka didilikwa mo.” Ngeenge owa hala fiku limwe u ka ninge omukulunhuongalo, kala ho longo noudiinini nokukala omulineekelwa moilonga aishe iyapuki. Kala u shiivikile elininipiko ndele haunhwa. — Mat. 23:8-12.
HENUKA OMADILADILO NEENGHATU DA PUKA
Ovo va hala okupewa omaufembanghenda meongalo otashi dulika va yelekwe va holole ehalo lavo monanguwi ile va kendabale okunwefa olutu lovakulunhuongalo. Vamwe ohava kenyanana ngeenge ovakulunhuongalo tave va pe omayele. Ovanhu va tya ngaho ove na okulipula kutya, ‘Mbela onda hala okuxumifa komesho omahalo ange mwene ile onda hala okufila oshisho eedi daJehova nelininipiko?’
Ovo va hala okupewa omaufembanghenda kave na okudimbwa oshiteelelwa shimwe vali shovakulunhuongalo, okuninga “ovahopaelelwa voufita.” (1 Pet. 5:1-3) Omunhu oo e li oshihopaenenwa shiwa keongalo oha henuka omadiladilo neenghatu doukengeleledi. Oku na okukulika elididimiko kashi na nee mbudi kutya okwa nangekwa po ile hasho. Okuninga omukulunhuongalo inaku hala okutya omunhu ita ningi vali omapuko. (Num. 12:3; Eps. 106:32, 33) Shikwao vali, omumwatate otashi dulika aha kale e udite ‘meliudo laye mu na sha,’ ile tu tye, e na eliudo la yela, ashike vamwe otashi dulika ve na omatomheno oku mu pa oushima moshinima shonhumba. (1 Kor. 4:4) Onghee hano, ngeenge ovakulunhuongalo ove ku pe omayele mawa a kanghamena kOmbibeli, kendabala okupwilikina nopehe na okukenyanana. Opo nee, a tula moilonga.
ONGAHELIPI NGEENGE OWA TEELELA EFIMBO LILE?
Ovamwatate vahapu ohava kala ve wete va teelela efimbo lile fimbo inava nangekwa po ve li ovakulunhuongalo. Ngeenge owa kala wa “hala oshilonga shoufitaongalo” oule womido, mbela efimbo limwe oho kala to lipula unene nasho? Ngeenge osho, didilika eendjovo edi da nwefwa mo: “Okuteelela efimbo lile taku kulaukifa omwenyo. Ndelenee eteelelo la wanifwa olo omuti womwenyo.”— Omayel. 13:12.
Omunhu otashi dulika a kale a polimana ngeenge ita hange diva elalakano olo a halelela okuhanga. Abraham naye osho a li e udite ngaho. Jehova okwa li e mu udanekela kutya ota ka dala okaana okamati, ndele opa pita omido dihapu vo naSara vehe na okaana. (Gen. 12:1-3, 7) Eshi Abraham a ninga omunamido, okwa ti: ‘Omwene Kalunga, Ove to pe nge shike, osheshi ame handi i ndihe noludalo. Ove ino pa nge oludalo.’ Jehova okwa li e mu shilipaleka kutya eudaneko olo e mu udanekela li na sha noludalo otali ka wanifwa po. Ndele opa li pa pita vali omido di dulife 14 fimbo Kalunga ina wanifa po eendjovo daye odo. — Gen. 15:2-4; 16:16; 21:5.
Mbela Abraham okwa li a kanifa ehafo laye mokulongela Jehova eshi a li a teelela eudaneko olo li wanifwe po? Hasho nandenande. Ka li a limbililwa eudaneko laKalunga. Okwa twikila okukala a teelela nodjuulufi oidjemo iwa. Omuyapostoli Paulus okwa ti: “[Abraham okwa] mona osho sha udanekwa, eshi a teelela nokulididimika.” (Heb. 6:15) Xuuninwa, Kalunga Omunaenghono adishe okwa li a nangeka noupuna omulumenhu oo omudiinini shi dulife pwaasho a li a teelela. Oshike hatu lihongo kuAbraham?
Ngeenge owa hala okuyakula u li omukulunhuongalo ndele ino nangekwa po natango nonande opa pita omido dihapu, twikila okukala we lineekela Jehova. Ino kanifa ehafo loye moilonga yaye. Warren, oo a kala ta kwafele ovamwatate vahapu va ninge exumokomesho lopamhepo, okwa ti: “Otashi pula efimbo opo pa kale pe na oumbangi wa yela oo tau ulike kutya omumwatate wonhumba okwa wana okunangekwa po. Mokweendela ko kwefimbo, okudula noikala yomumwatate otai ka hololwa kanini nakanini konghedi omo te lihumbata naashi ta wanifa po oinakuwanifwa yaye. Vamwe ova itavela kutya otava ka pondola ashike ngeenge ova nangekwa po. Omadiladila a tya ngaho okwa puka notaa ningifa omunhu a kale a wililwa po. Ngeenge oto longele Jehova noudiinini keshe apa u li nakeshe eshi to longo, kungaho owa pondola.”
Omumwatate umwe okwa kala a teelela okunangekwa po e li omukulunhuongalo omido di dulife pomulongo da pita. E na momadiladilo eyelifo li shiivike nawa olo li li membo laHesekiel etukulwa 1, okwa popya oshilihongomwa osho e li honga a ti: “Jehova oha shingi etemba laye, ile tu tye ehangano laye, ponhapo oyo a hoolola. Osho sha fimana efimbo laJehova ndele haletu. Ngeenge tashi uya poshinima shi na sha nokukala nda hala okuyakula ndi li omukulunhuongalo, kashi na sha naasho nda hala ile handi diladila osho shi ningwe. Otashi dulika osho nda hala hasho Jehova e wete nda pumbwa.”
Ngeenge ou na elineekelo loku ka longa fiku limwe u li omupashukili Omukriste, shi ninga elalakano loye okuyambidida omhepo iwa yeongalo. Ngeenge ou wete ito nangekwa po diva, henuka okukala u na oshisho nokuhe na elididimiko. Raymond oo a tumbulwa metetekelo, okwa ti: “Okukala wa halelela oshinima shonhumba ohashi imbi omunhu a kale a wanenwa. Ovo hava kala alushe tave lipula ashike nokupewa oinakuwanifwa, ohave liimbi ehafo olo hali di mokulongela Jehova.” Kulika oiimati yomhepo yaKalunga pauyadi, unene tuu elididimiko. Kendabala okuxwepopaleka oupamhepo woye okupitila mokukonakona Omishangwa. Tamununa mo oilonga yoye yokuudifa onghundana iwa nokukonakona Ombibeli naavo ve na ohokwe. Kwatela komesho oukwaneumbo woye mokuninga oinima yopamhepo nokuninga elongelokalunga loukwaneumbo. Kala ho hafele omhito keshe u li novamwaxo. Kungaho oto ka hafela efimbo olo wa teelela okuhanga elalakano loye.
Okulalakanena oinakuwanifwa meongalo oku li oufembanghenda wa dja kuJehova. Onghee hano, Ye nehangano laye ina hala ovo tava lalakanene oinakuwanifwa va kale va kenyanana noinava hafa eshi tava longo oilonga yaye. Kalunga oha yambidida noha nangeke noupuna aveshe ovo tave mu longele nomalinyengotomheno a yuka. Ngaashi tu shi shii, komanangekonoupuna aye aeshe ‘ita wedele ko oshilonga shidjuu.’— Omayel. 10:22.
Nonande owa kala to lalakanene oinakuwanifwa efimbo lile, oto dulu natango okuninga exumokomesho lopamhepo liwa. Eshi to kendabala okukulika omaukwatya oo a pumbiwa, nokulonga noudiinini meongalo nopehe na okuhauluka oukwaneumbo weni, oto ka kala u na ondjokonona yoilonga oyo itai ka dimbuwa nande. Kala alushe wa hafa eshi to longele Jehova, kashi na nee mbudi kutya owa pewa oshilonga sha tya ngahelipi.


text:
ETUKULWA 17
‘Litungileni keitavelo leni liyapukiyapuki’
‘Litungileni keitavelo leni liyapukiyapuki, nokulikaleka mohole yaKalunga.’ — JUDAS 20, 21.
1, 2. Oto kufa ombinga moilonga yokutunga ilipi, nomolwashike ongushu yoilonga yoye ya fimanenena?
OWA pewa oshilonga shokutunga shopafaneko nowa kala to shi longo noudiinini oule wefimbo lonhumba. Ndele ou na okutwikila oshilonga sha tya ngaho fiyo omonakwiiwa. Okudja eshi wa hovela oshilonga osho, osha kala shidjuu, ndele otashi hafifa. Ashike owa tokola toko kutya ito ka sholola nande ile u longe noundede, kashi na nee mbudi kutya oshike tashi ka ningwa po, molwaashi ongushu yoilonga yoye otai ka kuma onghalamwenyo yoye, nokuli nonakwiiwa yoye. Omolwashike mbela? Omolwaashi oshilonga osho oshi na sha nokulitunga ove mwene.
2 Omuhongwa Judas okwa divilika kutya otu na okulitunga pauhandimwe. Eshi a li a ladipika Ovakriste ve “likaleke mohole yaKalunga,” okwa li yo a popya pomhito oyo tuu oyo oshinima sha fimana osho tashi dulu oku tu kwafela tu likaleke mohole yaKalunga, a ti: ‘Litungileni keitavelo leni liyapukiyapuki.’ (Judas 20, 21) Omeenghedi dimwe dilipi to dulu okulitunga pauhandimwe, okupameka eitavelo loye opo u dule okulikaleka mohole yaKalunga? Natu ka kundafaneni oitwa itatu oyo tai dulu oku ku kwafela u tunge eitavelo loye.
KALA U NA EITAVELO MOITEELELWA YAJEHOVA YOUYUKI
3-5. (a) Satana okwa hala oku ku pukifa u kale u na etaleko la tya ngahelipi li na sha noiteelelwa yaJehova? (b) Otu na okukala hatu tale ko ngahelipi oiteelelwa yaKalunga, naasho oshi na oku tu nwefa mo ngahelipi? Shi yelifa to yandje efaneko.
3 Osha fimanenena okupameka eitavelo letu meemhango daKalunga. Eshi wa kala to konakona embo eli, owe lihonga oiteelelwa yaKalunga youyuki ihapu i na sha neenghedi. Mbela oho i tale ko ngahelipi? Satana okwa hala e ku pukife u kale wa tala ko eemhango daJehova, omafinamhango aye nosho yo omifikamhango daye kutya otadi ku imbi ouwa wonhumba, ile kutya odi li omutengi nokuli. Okwa kala ta longifa ekonda olo okudja nale muEden eshi a mona kutya ohali pondola. (Genesis 3:1-6) Mbela ekonda olo itali dulu okukupukifa? Shihapu otashi ka kala she likolelela koikala yoye.
4 Oku shi faneka: Natu tye nee ngeno oto ende moparka yonhumba ihokwifa. Ofimbo to ende, owa mona oluumbo lodalate ile noya pama, ya tukula ko ombinga imwe opo ovanhu vaha dule okuya kombinga ikwao yoparka. Omutalelo oo wa ama kombinga ikwao yoparka ouhokwifa neenghono. Tete, otashi dulika u diladile kutya odalate oyo otai ku imbi u kale wa manguluka okweenda u ka tale omutalelo oo muwa. Ndele eshi wa talela modalate oyo, owa mona onghoshi itilifa tai hondjaunine oshihakanwa kombinga inya yodalate. Paife owa mona kutya mboli odalate oyo oi li eameno. Mbela ope na oshilyani sha nyika oshiponga tashi ku hondjaunine paife? Eendjovo daKalunga otadi tu londwele tadi ti: “Kaleni mu nelidiliko nomwa pashuka, omutondi weni, Satana, ohe mu dingilile ngaashi onghoshi hai kumbu, nota kongo ou te mu xwake po.” — 1 Petrus 5:8.
5 Satana oku li oshilyani oshikwanyanya. Ndele molwaashi Jehova ina hala tu ninge oihakanwa yaSatana, okwe tu pa eemhango daye opo di tu amene ‘komakonda’ e lili noku lili omunawii oo. (Ovaefeso 6:11) Onghee hano, efimbo keshe hatu dilonga keemhango daKalunga, otu na okukala tu udite kutya eemhango da tya ngaho odi li euliko lohole yaye yoku tu hola. Ngeenge otwa kala twe di tala ko ngaho, otadi ke tu amena notadi ke tu etela ehafo. Omuhongwa Jakob okwa ti: “Ou ta tale nokukonakona momhango ei ya wana yemanguluko ndee ta kala mo, . . . oye ta kala omunelao mokulonga kwaye.” — Jakob 1:25.
6. Omonghedi ya denga mbada ilipi hatu dulu okupameka eitavelo letu meemhango nomomafinamhango aKalunga ouyuki? Yandja oshihopaenenwa.
6 Okudulika koipango yaKalunga oku li onghedi ya denga mbada omo hatu dulu okupameka eitavelo letu mOmuyandjimhango nosho yo mounongo weemhango daye. Pashihopaenenwa, “omhango yaKristus” oya kwatela mo oshipango shaye shi na sha nokuhonga ovanhu oinima ‘aishe oyo e tu lombwela.’ (Ovagalati 6:2; Mateus 28:19, 20) Ovakriste ohava dulika yo filufilu koshipango shi na sha nokukala pokwoongala nopehe na okufaula opo va longele Kalunga nokutwaafana omukumo. (Ovaheberi 10:24, 25) Oipango yaKalunga oya kwatela mo yo eladipiko li na sha nokwiilikana kuKalunga tashi di komutima pandjikilile noku shi ninga luhapu. (Mateus 6:5-8; 1 Ovatessaloniki 5:17) Ngeenge otwa kala hatu dulika koipango oyo, ohatu ka mona filufilu kutya oi li ewiliko lopahole. Ohatu ka kala yo twa hafa notwa wanenwa, oinima oyo itai dulu okumonika mounyuni ou u yadi omaupyakadi. Ngeenge to dilonga kunghee wa mona ouwa pauhandimwe omolwokudulika keemhango daKalunga, mbela eitavelo loye mudo ihali pamekwa?
7, 8. Eendjovo daKalunga otadi shilipaleke ngahelipi ovo va tila kutya pamwe itava ka dula okukala tava dulika koiteelelwa yaJehova youyuki mokweendela ko kwomido?
7 Omafimbo amwe, ovanhu vamwe ohava kala va tila kutya otashi ka kala shidjuu unene okutwikila okudulika keemhango daJehova mokweendela ko kwomido. Ohava kala va tila kutya pamwe onava ka nyone. Ngeenge ope na efimbo limwe ho kala u udite ngaho, kaleka eendjovo edi momadiladilo, tadi ti: “Aame Omwene Kalunga koye, ou handi ku longo eshi tashi ku wapalele, ndele handi ku tula mondjila ei u nokweenda nayo. Akutu, ngeno ove wa li wa diinina oipango yange, ngeno ombili yoye oya kala ngaashi omulonga tau tondoka, nouyuki woye ngaashi omakufikufi omefuta.” (Jesaja 48:17, 18) Mbela ope na ngoo efiku limwe wa li wa longifa efimbo opo u dilonge kunghee eendjovo odo tadi tu tu omukumo?
8 Jehova ote tu dimbulukifa neendjovo odo kutya ohatu ka mona ouwa ngeenge otwa kala hatu dulika kuye. Okwe tu udanekela omauwa opavali ngeenge otwa dulika kuye. Ouwa wotete oyoo kutya, ombili yetu otai ka kala ngaashi omulonga, hatu ka kala tu na ombili inene notai twikile. Ouwa utivali oyoo kutya, ouyuki wetu otau ka kala ngaashi omakufikufi efuta. Ngeenge wa fikama komunghulofuta ndele to tale komakufikufi eshi tae liumbu efimbo keshe, oho kala u na oushili kutya otaa ka twikila okuninga ngaho fiyofiyo. Onghee hano, Jehova okwa ti kutya ouyuki woye otau ka kalelela, sha hala okutya, oto ka kala to longo alushe osho sha yuka. Ita ka efa nandenande u nyone, shimha ashike to ningi eenghendabala u kale omudiinini kuye. (Lesha Epsalme 55:23.) Mbela omaudaneko oo taa tu omukumo itaa tungu eitavelo loye muJehova nosho yo moiteelelwa yaye youyuki?
‘LALAKANENA OUKULUNHU’ WOPAMHEPO
9, 10. (a) Omolwashike okulalakanena oukulunhu wopamhepo ku li oshinima sha fimanenena kOmukriste? (b) Ongahelipi okukala tu na etaleko lopamhepo taku dulu oku tu kwafela tu kale twa hafa?
9 Oshitwa oshitivali osho tashi dulu oku ku kwafela u tunge eitavelo loye osha popiwa meendjovo da nwefwa mo odo tadi ti: “Tu lalakaneneni [oukulunhu, NW].” (Ovaheberi 6:1) Okulalakanena oukulunhu wopamhepo oshi li oshinima sha fimanenena kOmukriste. Mepingafano newaneneno olo itatu dulu okumona paife, ohatu dulu okulalakanena oukulunhu wopamhepo noku u mona. Kakele kaasho, Ovakriste ohava mono ehafo linene mokulongela Jehova eshi tava ende tava kulu pamhepo. Omolwashike shi li ngaho?
10 Omukriste oo a kula pamhepo oha tale ko oinima ngaashi Jehova he i tale ko. (Johannes 4:23) Paulus okwa ti: “Ava ve li pambelela otava diladila eshi shopambelela, ndelenee ava ve li paMhepo otava diladila eshi shOmhepo.” (Ovaroma 8:5) Omunhu oo ha tale ko oinima pambelela iha kala lela a hafa, molwaashi oha kala e lihole mwene, iha kala e na etaleko la mbwalangadja noha kala e litula moinima yopamaliko. Ndele omunhu oo ha tale ko oinima pamhepo oha kala a hafa, molwaashi oha kala a yandja elitulemo kuJehova, ‘Kalunga omunelao.’ (1 Timoteus 1:11) Omunhu oo a pyokoka pamhepo oha kala a halelela okuhafifa Jehova noha kala a hafa nonande oku li momayeleko. Omolwashike mbela? Omolwaashi omayeleko ohae tu pe omhito tu ulike kutya Satana omunaipupulu notu kanyatele oudiinini wetu, nohashi hafifa Tate yetu yomeulu. — Omayeletumbulo 27:11; lesha Jakob 1:2, 3.
11, 12. (a) Paulus okwa popya shike kombinga ‘yeendunge dokuyoolola’ dOmukriste, noshitya shOshigreka osho sha tolokwa ‘okudeula’ otashi ti shike? (b) Olutu oli na okudeulwa ngahelipi opo li kule noli kale la ikilila?
11 Omunhu oha kulu pamhepo okupitila mokulideula. Tala kovelishe ei: “Eendya da pama odaava va kula, ava [eendunge davo dokuyoolola da deulwa moku di longifa, NW] okutongola ouwa nowii.” (Ovaheberi 5:14) Eshi Paulus a popya shi na sha ‘nokudeula’ eendunge detu dokuyoolola, okwa longifa oshitya shOshigreka osho sha li hashi longifwa luhapu moudano muGreka mefelemudo lotete, osho tashi dulu okutolokwa kutya ‘okukala wa deulwa ngaashi omunhu a deulwa okunhuka te lidingonoka mbali luvali fimbo e li mombada.’ Paife diladila kutya edeulo la tya ngaho ohali kala la kwatela mo shike.
12 Eshi twa li ouhanana, omalutu etu kaa li a deuka. Pashihopaenenwa, okahanana ihaka dulu lela okuyukifa omalinyengo omaoko nomaulu ako. Ohaka kala taka yelaula omaoko nomaulu ako nopehe na elalakano la sha. Omafimbo amwe ohake lidenge nokuli moshipala, osho hashi ka handukifa noku ka halukifa. Mokweendela ko kwefimbo, olutu lokaana ohali ka kala la deuka eshi taka longifa oilyo yako yolutu. Okaana ohaka hovele okulikoka, opo nee taka hovele okweenda nofiyo ka kula taka dulu okulotoka. * Ndele mbela ongahelipi nee kombinga yomunhu oo ha dana oudano omo omunhu ha kala ta nhuka te lidingonoka mbali luvali fimbo e li mombada? Ngeenge owa mono omudanauki oo ta nhuka nokulitonya fimbo e li mombada noita tumhakanifa nande nota fuula ovatali, oto ka fika pexulifodiladilo kutya olutu laye ola deulikikika. Okukala nowino moudano omo omunhu ha nhuka te lidingonoka mbali luvali fimbo e li mombada ihaku uya ashike kuko vene, ndele omunhu oku na okulideula eevili dihapudihapu. Ombibeli oya popya kutya edeulo lolutu la tya ngaho ‘oli na ekwafo lixupi.’ Onghee hano, osha yela kutya okudeula eendunge detu dokuyoolola oku na ouwa muhapu. — 1 Timoteus 4:8.
13. Oshike tashi dulu oku tu kwafela tu kale tu shii okutongola pokati kouwa nowii?
13 Otwa kundafana ouyelele muhapu membo eli oo tau dulu oku ku kwafela u kale u shii okutongola ouwa nowii opo u dule okukala omudiinini kuJehova u li omunhu a pyokoka pamhepo. Dilonga alushe moule pamwe neilikano kombinga yomafinamhango aKalunga nosho yo eemhango daye eshi to ningi omatokolo efiku keshe monghalamwenyo yoye. Eshi to ningi omatokolo efiku keshe, lipula kutya: ‘Eemhango ile omafinamhango Ombibeli elipi a pambafana noshinima eshi? Ongahelipi handi dulu oku a tula moilonga? Onghatu ilipi tai ka hafifa Tate yetu womeulu?’ (Lesha Omayeletumbulo 3:5, 6; Jakob 1:5.) Okuninga omatokolo monghedi ya tya ngaho otaku ke ku kwafela u kale u shii okutongola pokati kouwa nowii. Edeulo la tya ngaho otali ke ku kwafela u kale wa pyokoka filufilu pamhepo.
14. Otwa pumbwa okukala twa halelela okuninga shike opo tu kule pamhepo, ndele otu na okukala twa lungamena shike?
14 Ofimbo okukula kwopalutu haku xulu, okukula pamhepo oku li oshinima tashi twikile. Opo omunhu a kule, oku na okukala ha li oikulya. Nomolwaasho, Paulus okwa ti: “Eendya da pama odaava va kula.” Oshinima sha fimanenena osho tashi dulu oku ku kwafela u tunge eitavelo loye osho okukala ho li eendja dopamhepo da pama. Eshi to tula moilonga osho to lihongo, oto ulike kutya ou na ounongo, nOmbibeli oya ti: ‘Oinima aishe i nondilo itai yelekwa nao.’ Onghee hano, otwa pumbwa okukala twa halelela okulihonga eeshili di na ondilo odo hatu pewa kuTate yetu. (Omayeletumbulo 8:11; 1 Petrus 2:2) Ndele okukala tu na eshiivo nosho yo ounongo wopakalunga inashi hala okutya otu na okukala tu wete tu dule vamwe ile tu kale tu na ounhwa. Otwa pumbwa okulikonakona efimbo keshe opo tuha efe ounhwa ile omaunghundi onhumba a mene omidi momitima detu. Paulus okwa ti: “Liyelekeni nye vene, ngenge mu li meitavelo; lipulaapuleni.” — 2 Ovakorinto 13:5.
15. Ohole ohai tu kwafele ngahelipi tu kule pamhepo?
15 Omunhu ota dulu okumanifa okutunga eumbo, ndele oilonga yokukaleka eumbo monghalo iwa ihai xulu po. Eumbo oli na okukala hali wapekululwa, noinima oyo ya teka oya pumbwa okupangelwa, nosho yo okuwedela ko eenduda dimwe ngeenge sha pumbiwa. Otwa pumbwa okuninga shike opo tu kule pamhepo nokukala tu na oupamhepo muwa? Otu na okukala tu na ohole. Ohole yetu yokuhola Jehova nosho yo ovaitaveli vakwetu oi na okukala yomoule. Ngeenge katu na ohole, eshiivo letu alishe nosho yo oinima aishe oyo hatu longo otai ka kala yongaho, ya fa ashike omunhu ta ningi omaweelelo ndele kae na eshi taa ti. (1 Ovakorinto 13:1-3) Ngeenge otwa kala tu na ohole, ohatu ka ninga exumokomesho lopamhepo nokuninga ovakulunhu elela pamhepo.
OMADILADILO OYE NAA KALE A YUKIFA ELITULEMO KETEELELO OLO JEHOVA E TU PA
16. Satana ota xumifa komesho okudiladila kwa tya ngahelipi, na Jehova okwe tu pa oshinima shilipi osho tashi dulu oku tu amena?
16 Natu ka konakoneni oshitwa shimwe vali osho tashi tu kwafele tu tunge eitavelo letu. Opo u litunge pauhandimwe u li omushikuli washili waKristus, owa pumbwa okulungamena omadiladilo oye. Satana, omupangeli wounyuni ou, oku na owino wokuningifa ovanhu va kale tava diladila kombinga yoinima oyo tai teya omukumo, va kale tava nenepeke omaupyakadi avo, va kale inave lineekela vamwe nosho yo va kale vehe na eteelelo. (Ovaefeso 2:2) Okudiladila kwa tya ngaho okwa nyika oshiponga kOmukriste, ngaashi ashike onhuko tai dulu okunyonauna eehonga donduda. Lao linene, Jehova okwe tu pa eteelelo, oshinima sha fimanenena osho tashi dulu oku tu amena.
17. Eendjovo daKalunga otadi ulike ngahelipi kutya eteelelo ola fimana?
17 Ombibeli oya tumbula oilwifo i lili noku lili yopamhepo oyo twa pumbwa okulongifa opo tu dule okukondjifa Satana nosho yo ounyuni ou. Oshilwifo shimwe sha fimanenena osho embale, sha hala okutya, ‘eteelelo lexupifo.’ (1 Ovatessaloniki 5:8) Omukwaita wopefimbo lOmbibeli okwa li ha kala e shi shii kutya ita dulu okuxupa moita ngeenge ina djala embale. Embale la tya ngaho luhapu okwa li hali kala la longwa moshivela ndele meni tamu tulwa elapi ile oshipa sha shikwa, kungaho, ola li hali amene omukwaita koikuti oyo tai umbwa komutwe waye. Ngaashi ashike embale hali amene omutwe womukwaita, eteelelo otali dulu okwaamena omadiladilo oye.
18, 19. Jesus okwa tula po oshihopaenenwa shilipi mokukala a yandja elitulemo keteelelo, nongahelipi hatu dulu oku mu hopaenena?
18 Jesus okwa tula po oshihopaenenwa sha denga mbada mokukala a yandja elitulemo keteelelo. Dimbuluka osho a li e lididimikila moufiku waye waxuuninwa wonghalamwenyo yaye kombada yedu. Okwa li a kengelelwa kukaume kaye kopofingo omolwoimaliwa. Kaume kaye umwe vali okwa li e mu lidimbika. Ookaume kaye vamwe ova li ve mu fiya po ndele tava i onhapo. Ovanhu vomoshiwana shavo kava li ve na ko nasha naye, nova li va pula ovakwaita Ovaroma ve mu valele komuti. Jesus okwa li shili a shakeneka omayeleko madjuu neenghono oo tashi dulika itatu ka shakeneka nande efiku limwe. Ndele mbela oshike sha li she mu kwafela? Ovaheberi 12:2 otava yandje enyamukulo tava ti: “[Okwa] li a hepekelwa [komuti womahepeko, NW] omolwehafo e li tulikilwa, nokwa li e he na ko na sha nomasheko, Oye a kala omutumba kolulyo lolukalwapangelo laKalunga.” Jesus ka li nande a dimbwa ‘ehafo olo a li a tulikilwa.’
19 Ehafo lilipi la li la tulikilwa Jesus? Jesus okwa li e shii kutya ngeenge okwe lididimikile omaudjuu, ota ka kufa ombinga mokuyapulifa edina laJehova liyapuki. Okwa li yo ta ka yandja oumbangi wa kola kutya Satana omunaipupulu. Eteelelo la tya ngaho ola li la etela Jesus ehafo linene. Okwa li e shi shii yo kutya Jehova ote ke mu pa ondjabi inene omolwoudiinini waye, omhito ikumwifa yoku ka hangana vali naXe, oyo a li a teelela. Jesus okwa li a yandja elitulemo keteelelo lihafifa la tya ngaho momukokomoko womafimbo madjuu neenghono oo a li a pita muo. Nafye osho twa pumbwa okuninga ngaho, molwaashi nafye otwa tulikilwa ehafo. Jehova okwe tu pa oufembanghenda wokukufa ombinga mokuyapulifa edina laye linene. Ohatu dulu yo okuulika kutya Satana omunaipupulu mokuyambidida ounamapangelo waJehova nokulikaleka twa amenwa mohole yaYe, kashi na nee mbudi kutya ohatu ka hangwa komayeleko a tya ngahelipi.
20. Oshike tashi dulu oku ku kwafela u kale to diladila oinima oyo tai tu omukumo nou kale u na eteelelo?
20 Jehova okwa halelela okupa ovapiya vaye ovadiinini ondjabi. (Jesaja 30:18; lesha Malakia 3:10.) Oha hafele okupa ovapiya vaye osho sha wapalela omitima davo. (Epsalme 37:4) Onghee hano, kaleka alushe eteelelo olo wa udanekelwa momadiladilo. Ino teywa omukumo komadiladilo taa teya omukumo, a nyonauka nosho yo oipupulu younyuni waSatana wa xutuka. Ngeenge owa didilike kutya omhepo younyuni ou otai nwefa mo omadiladilo oye ile omutima woye, ilikana kuJehova wa mana mo opo e ku pe ‘ombili yaye ei i dule eendunge adishe.’ Ombili ya tya ngaho ya dja kuKalunga otai ka amena omutima woye nosho yo omadiladilo oye. — Ovafilippi 4:6, 7.
21, 22. (a) “Ongudu inene” oi na eteelelo likumwifi lilipi? (b) Etimaumbwile lilipi olo li li oshitukulwa sheteelelo lopaKriste hali ku hafifa unene, nowa tokola toko okuninga shike?
21 Katu na tuu eteelelo likumwifa olo hatu dulu okudilonga kulo! Ngeenge ou li umwe ‘womongudu inene’ oyo tai ‘ka dja moudjuu munene,’ diladila kombinga yomwenyo oo to ka mona mafiku. (Ehololo 7:9, 14, yelekanifa NW.) Eshi Satana neendemoni daye tava ka kala vehe po vali, oto ka kala wa pepelelwa monghedi oyo ito dulu okuuda ko paife. Mbela olyelye womufye ina shakeneka nande onale omafininiko enwefemo lii laSatana? Eshi omafininiko oo taa ka kala ehe po vali, itashi ka kala tuu shihafifa okukufa ombinga moilonga yokulundulula edu li ninge oparadisa mewiliko laJesus nosho yo ovanhu 144 000 ovo tava ka pangela pamwe naye meulu! Inatu hafa tuu eshi omikifi nosho yo omaungone aeshe taa ka xulifwa po nosho yo eshi tu na etimaumbwile loku ka hambelela ovaholike vetu ovo tava ka nyumuka! Otwa hafa yo eshi hatu ka kala nonghalamwenyo oyo Kalunga a li a lalakanena pehovelo. Eshi hatu ende twa yuka kewaneneno, ohatu ka mona enangeko noupuna linene, eudaneko olo la popiwa mOvaroma 8:21, ‘emanguluko loshinge shovana vaKalunga.’
22 Jehova okwa hala u ka kale u na emanguluko linenenene olo ino mona nande onale. Ndele opo u ka mone emanguluko la tya ngaho, ou na okukala ho dulika. Onghee hano, osha fimanenena okuninga eenghendabala paife u kale ho dulika kuJehova efiku keshe. Kendabala ngaashi to dulu u twikile okulitungila keitavelo liyapukiyapuki, opo u dule okulikaleka mohole yaKalunga fiyo alushe.
^ okat. 12 Ovanongononi ova ti kutya olutu lomunhu oli na oukwatya we likalekelwa wokudula okuliyukifa kulo vene nokukala li shii opo pa ama oitukulwa aishe yolutu. Pashihopaenenwa, oukwatya oo ohau tu kwafele tu dule okupandula omake nonande otwa fifikina. Omunaudu umwe omukulunhu oo a kanifa oshiuditifi osho ka li ta dulu okufikama, okweenda ile okukala omutumba nokuli.
Lihonga shihapu
Natu hopaeneneni eitavelo lavo
Ongahelipi hatu dulu okumona ouwa kunena mokulihonga kombinga yovalumenhu novakainhu veitavelo ovo va popiwa mOmbibeli?


text:
Nghee to dulu okukala wa hafa moukulupe
OHO kala u udite ngahelipi ngeenge to diladila shi na sha noukulupe? Ovanhu vahapu ohava kala ve na oshisho nohava kala va tila. Ohava ningi ngaho, molwaashi oukulupe ohau etelele oinima ii, ngaashi okukala nolutu la fipatela, li na eengadji, okudimbwa nokukwatwa komikifi doshinamenena.
Oshoshili kutya omalutu ovanhu inaa faafana monghedi omo haa kulupa. Vamwe ohava kala ve na oukolele muwa palutu nopamadiladilo. Omolwexumokomesho lopaunamiti, osha ningifa ovanhu va dule okupanga vakwao nokukelela omikifi doshinamenena. Oshidjemo, moilongo imwe ovanhu vahapu ohava kala nomwenyo efimbo lile ve na oukolele.
Kakele kaasho, kutya nee owa shakeneka omaupyakadi oo haa hange ovakulupe ile hasho, ovanhu vahapu ova hala okukala va hafa moukulupe. Ongahelipi hatu dulu okukala twa hafa moukulupe? Osho oshe likolelela koikala, kehalo nokokudula kwetu opo tu tambule ko onghalamwenyo oyo ipe. Natu taleni komafinamhango Ombibeli taa longo oo taa dulu oku tu kwafela meenghalo odo.
KALA OMULININIPIKI: “Ounongo tau kala puava ve lininipika.” (Omayeletumbulo 11:2) Moshikundafanwa eshi, ‘ovalininipiki’ otava dulu okuyukifwa kovanamido ovo va dimina kutya itava dulu vali okuninga keshe shimwe ngaashi nale. Charles womido 93, wokoBrasilia, oku na oushili moshinima osho, eshi a ti: “Ngeenge oto kala efimbo lile, ou na ashike okukulupa. Ku na fiku vali u shune kounyasha.”
Kakele kaasho, okukala omulininipiki inashi hala kutya otu na okukala netaleko lii okukala tu udite kutya, “Ame onda kulupa, kandi na vali osho handi dulu okuninga.” Etaleko la tya ngaho otali tu teya ashike omukumo. Omayeletumbulo 24:10 okwa ti: “Ngenge wa monika wa fya ounye, efiku loluhepo eenghono doye tadi ka ninipala.” Ponhele yaasho, omunhu oo e na elininipiko oha kala e na etaleko liwa noha kendabala okuninga ngaashi ta dulu.
Corrado wokuItali oo e na omido 77, okwa popya pandunge a ti: “Ngeenge to kulupa, ino pumbwa vali okukala ho ningi oinima neendelelo.” Eshi to kulupa owa pumbwa okuninga omalunduluko. Corrado nomukulukadi waye ova kala ve na ondjele moilonga yakwalukeshe, hava landula elandulafano lomalipyakidilo lavo li li pandjele opo va henuke okukala va loloka pexulilo lefiku. Marian wokoBrasilia oo e na omido 81, naye okwa kala ha longo fiyo nakemutwaalele eshi a ninga omunamido. Okwa ti: “Onde lihonga okukala ndi na ondjele. Ohandi kufa okafudo kanini pokati koilonga opo sha pumbiwa. Ohandi kala omutumba ile ndi nangale po, handi lesha ile ndi pwilikine komusika. Onda dimina kutya itandi dulu okulonga vali keshe shimwe ngaashi nale.”
KALA U NA ONDJELE: “Ovakainhu nava djale oikutu tai wapala eenghedi diwa nokuliwapeka noshishohoni noukoshoki.” (1 Timoteus 2:9) Outumbulilo ‘oikutu tai wapalele’ otau ulike kokukala tu na ondjele nohatu monika nawa. Barbara, womido 74, wokoKanada okwa ti: “Ohandi kendabala okukala nda yela. Inandi hala okumonika nda dedaukila molwaashi nda kulupa; noihandi lipula kutya ohandi monika ngahelipi.” Fern, womido 91, wokoBrasilia okwa ti: “Ohandi lilandele oikutu ipe lwoikando opo ndi liudife nawa.” Mbela ongahelipi shi na sha novalumenhu ovanamido? Antônio, womido 73, wokoBrasilia okwa ti: “Ohandi kendabala okumonika nawa, handi djala oikutu ya yela noi li momoode.” Shi na sha noukoshoki, okwa ti: “Ohandi likosho nokulikulula efiku keshe.”
Kakele kaasho, osha fimana okuhenuka okukala hatu lipula unene shi na sha neholokepo letu ndele hatu dopa ‘okuliwapeka noshishohoni noukoshoki.’ Bok-im, womido 69, wokoSouth Korea oo e na etaleko li li pandjele li na sha nomidjalo okwa ti: “Paife onda mona kutya inashi wapala kwaame okudjala oikutu imwe oyo nda li handi dja kounyasha.”
KALA U NA ETALEKO LIWA: “Omafiku aeshe omufininikwa omaii, ndelenee omutima tau hafe, otau dana oshivilo alushe. (Omayeletumbulo 15:15) Eshi to ende to kulupa, otashi dulika u kwate komadiladilo mai ngeenge owa kala ho diladila kefimbo lounyasha woye nokoinima ihapu oyo kwa li ho dulu okuninga. Osho oshi shi okuudiwa ko. Kakele kaasho, ou na okukendabala opo u kondjife omadiladilo oo mai. Okudiladila konakudiwa otashi ke ku polimaneka ashike noku ku teya omukumo mwaashi to dulu okuninga paife. Joseph, womido 79, wokoKanada okwa diladila pandunge a ti: “Ohandi kendabala okuhafela oinima oyo handi dulu okuninga paife noihandi lipula vali noinima oyo nda li handi ningi nale ndele paife ihandi i dulu vali.”
Okulesha nokulihonga otaku dulu yo oku ku kwafela u kale u na etaleko liwa la mbwalangadja. Onghee hano, konga eemhito dokulesha nokulihonga oinima ipe ngaashi to dulu. Ernesto, womido 74, wokoFilippine oha i kongulumambo a ka leshe omambo oo mahokwifa. Okwa ti: “Ohandi a hafele yo ngeenge ndi li momalweendo shi dulife ngeenge ndi li meumbo.” Lennart, womido 75, wokoSweden okwa katuka onghatu tai kumwifa yokulihonga elaka lipe.
KALA HO YANDJE: “Yandjeni, nanye yo otamu ka pewa.” (Lukas 6:38) Kala ho longifa efimbo loye nokutukulilafana oiniwe yoye navamwe. Osho otashi ke ku kwafela u kale wa wanenwa nowa hafa. Hosa, womido 85, wokoBrasilia oha kendabala okukwafela vamwe nonande oku na omangabeko opalutu. Okwa ti: “Ohandi dengele ookaume ovo tava vele ile ovo va teka omukumo noku va shangela eenhumwafo. Omafimbo amwe ohandi va tumine omaano manini. Ondi hole yo okutelekela omusha ovo tava vele ile oku va ningila oikuki.”
Ngeenge owa kala ho yandje nehalo liwa, otashi ke linyengifa yo vamwe va kale hava yandje. Jan, womido 66, wokoSweden okwa ti: “Ngeenge owa ulikile vamwe ohole, otashi ke ve linyengifa yo navo ve ku ulikile ohole.” Onghee hano, omunhu oo ha yandje oha xumifa komesho omhepo youmwainafana noha dimine kutya vakwao ohava mono ehafo.
KALA U NA OUKAUME: “Ou te litukula, ota kongo omahalo aye mwene. Neenghono adishe ta kondjifa osho shi neendunge.” (Omayeletumbulo 18:1) Nonande ope na omafimbo amwe ho kala wa hala okulikalela, henuka okulitongola ko. Innocent, womido 72, wokoNigeria oha hafele okukala pamwe nookaume kaye. Okwa ti: “Ohandi hafele okweendafana novanhu vomapupi aeshe.” Börje, womido 85 wokoSweden naye okwa ti: “Ondi hole okukala novanyasha. Ngeenge ndi li navo, ohashi ningifa nge ndi kale ndi udite nda nyashuka.” Kala ho katuka eenghatu u shive ookaume lwoikando. Han-sik, womido 72 wokoSouth Korea okwa ti: “Ame nomukulukadi wange otu hole okushiva ookaume vomapupi aeshe, ovakulunhu novanyasha opo tu uhale ile tu lye ouvalelo pamwe.”
Okukala u na oukaume osha hala kutya ou na okukala ho popi navakweni nokupwilikina kuvo. Kala ho ulike kutya ou na ko nasha navakweni. Helena, womido 71 wokoMozambique, okwa ti: “Ondi na ohamu nohandi ungaunga navakwetu nefimaneko.” Ohandi pwilikine kwaasho tava ti opo ndi mone osho tava diladila naasho ve hole.” José, womido 73 wokoBrasilia, okwa ti: “Ovanhu ohava kala va hafa ngeenge ve li novanhu ovo hava pwilikine, hava ulike oukwao wananghali, ve na ko nasha navo, have va pandula pefimbo liwa nokuyola pamwe.”
Ngeenge to holola omadiladilo oye, popya eendjovo “da fingala omongwa.” (Ovakolossi 4:6) Kala u na onghenda nokutwa vamwe omukumo.
KALA U NA OLUPANDU: “Kaleni mu shi kupandula.” (Ovakolossi 3:15) Ngeenge pe na umwe e ku kwafela, kala ho pandula. Okukala ho pandula otashi ku kwafele u kulike ekwatafano liwa navamwe. Marie-Paule, womido 74 wokoKanada, okwa ti: “Ame nomushamane wange otwa li twa tembukila kokafeleta. Ookaume ketu vahapu ova li ve uya oku tu kwafela. Ashike ka twa li twa dula oku va ulikila olupandu la wana. Otwa li twe va tumina oukalata volupandu, navamwe otwa li twe va shiva tu lye omusha pamwe navo.” Jae-on, womido 76 wokoSouth Korea, okwa li ha ulike olupandu eshi ha twaalelwa kOlupale lOuhamba. Okwa ti: “Onda pandula unene shi na sha nekwafo alishe olo, nohandi yandje ashike okamaliwa komahooli. Omafimbo amwe ohandi longekida omaano manini pamwe nokamukanda kolupandu.”
Komesho yoinima aishe, kala ho ulike olupandu li na sha nomwenyo. Ohamba inaendunge Salomo oya popya ya ti: “Ombwa i nomwenyo i dule onghoshi ya fya.” (Omuudifi 9:4) Onghee hano, ohatu dulu okukala twa hafa moukulupe ngeenge otwa kala netaleko liwa lokutambula ko eenghalo odo nehalo liwa.


text:
OSHIPALANYOLE SHOKOMBADA OPENI TO DULU OKUMONA EHEKELEKO?
Atusheni otwa pumbwa ehekeleko
Mbela oto dimbuluka wa li wa punduka fimbo wa li okaana? Tashi dulika wa li we liteta konyala ile wa pulunyuka mongolo. Mbela oto dimbuluka nghee meme woye a li e ku hekeleka? Otashi dulika a li a wapaleka oshipute shoye ndele te shi mange noshilapi. Owa li to kwena, ashike eendjovo dameme woye tadi hekeleke naashi e ku papatela oya li ye ku ningifa u kale u udite u li po xwepo. Pefimbo opo monghalamwenyo yoye, owa li ho mono diva ehekeleko.
Ashike eshi hatu kulu, onghalamwenyo ohai kala unene ya kitakana. Omaupyakadi ohaa kala a kwata moiti, noihashi kala shipu okumona ehekeleko. Ndele shinyikifa oluhodi, omaupyakadi ovakulunhu itaa dulu okukandulwa po noupu noshilapi shokumanga nosho yo epapatelo lomudalakadi. Natu ka tale koihopaenenwa imwe.
Mbela owa li wa tila pomhito yonhumba eshi wa kanifa oilonga? Julian okwa ti kutya eshi a lekelwa mo moilonga, okwa kala a polimana neenghono omolwehaluko. Okwa li te lipula ta ti: ‘Ohandi ka fila ngahelipi oshisho oukwaneumbo wange? Nghee ngoo nda kala handi longo noudiinini omido dihapu, omolwashike ofeema i wete ndihe na oshilonga shasha?’
Otashi dulika wa nyika oluhodi omolwohombo yoye oyo ya teka? Raquel okwa ti: “Eshi omushamane wange a fiya nge po ombadilila eemwedi 18 da pita, onda li nda nyika oluhodi neenghono. Omutima wange owa li wa teyauka neenghono. Onda li ndi udite ouyahame palutu nopamaliudo. Onda li nda tila neenghono.”
Otashi dulika u na omukifi wa kwata moiti, oo tau monika itau xwepopala. Otashi dulika omafimbo amwe ho kala u udite ngaashi tatekulululwa Job oo a ti: “Nda kuta! Inandi hala okukala nomwenyo fiyo alushe.” (Job 7:16) Otashi dulika ho kala u udite ngaashi Luis, omushamane womido 80 nasha, oo a ti: “Omafimbo amwe ohandi kala ndi wete kutya onda teelela ashike okufya.”
Ile otashi dulika wa hala ehekeleko omolwefyo lomuholike woye. Robert okwa ti: “Eshi omonamati wange a fila moshiponga shinene shodila, tete kanda li nde shi itavela. Onda ka kala ndi udite ouyahame, ngaashi oo wa popiwa kOmbiibeli u li ngaashi omutima wa tyuulwa keongamukonda.” — Lukas 2:35.
Robert, Luis, Raquel naJulian ova li va mona ehekeleko, nokuli nomeenghalo odo di nyikifa oluhodi. Ova li va hekelekwa kOmunhu a denga mbada, Kalunga Omunaenghono adishe. Kalunga oha hekeleke ngahelipi ovanhu? Mbela naave ote ke ku pa ngoo ehekeleko olo wa pumbwa?


text:
‘Paife omwa ninga oshiwana shaKalunga’
“Onye ava kamwa li oshiwana nale, ndelenee paife mwa ninga oshiwana shaKalunga.” — 1 PET. 2:10.
1, 2. Elunduluko lilipi la li la ningwa pOpentekoste 33 O.P., noolyelye va li va ninga oilyo yoshiwana shipe shaJehova? (Tala efano pehovelo loshitukulwa.)
OPENTEKOSTE yomo 33 O.P. oya li oshiningwanima shididilikwedi mondjokonona yoshiwana shaJehova kombada yedu. Mefiku olo omwa li mwa ningwa elunduluko la tongomana. Jehova okwa li a tota po oshiwana shipe okupitila momhepo yaye iyapuki, Israel shopamhepo, ‘Israel yaKalunga.’ (Gal. 6:16) Osho osho oshikando shotete okudja pefimbo laAbraham, oshiwana shaKalunga sha li itashi ka didilikwa mo vali mokupitifa etanda ovalumenhu vasho. Ponhele yaasho, Paulus okwa popya kombinga yoshilyo keshe shoshiwana osho shipe a ti: ‘Epitotanda loshili oleli lomomutima, omomhepo.’ — Rom. 2:29.
2 Oilyo yotete yoshiwana shipe shaKalunga oya li ovayapostoli novahongwa vamwe vali vaKristus ve dulife pefele ovo va li va ongala pamwe monduda imwe yopombada muJerusalem. (Oil. 1:12-15) Ova li va tililwa omhepo iyapuki, nokungaho, ova ninga ovana vaKalunga ovavaekwa nomhepo. (Rom. 8:15, 16; 2 Kor. 1:21) Osho osha li sha yandja oumbangi kutya ehangano lipe ola hovela okuya moilonga, na Kristus oye omupokati walo nohonde yaye oyo ye li ningifa li kale li na ongushu. (Luk. 22:20; lesha Ovaheberi 9:15.) Onghee hano, ovahongwa ovo ova li va ninga oshitukulwa shoshiwana shipe shaJehova. Omhepo iyapuki oya li ye va kwafela va udife momalaka e lili noku lili oo a li haa popiwa kOvajuda nokovaitaveli vomoiwana imwe ovo va dja koitukulwa i lili noku lili mOuhamba waRoma ve uya okudana Oshivilo shOivike shOvajuda, ile Opentekoste muJerusalem. Ovanhu ovo ova li va udifilwa kOvakriste ovavaekwa momalaka avo nova li va uda ko “oilonga inene yaKalunga.” — Oil. 2:1-11.
OSHIWANA SHIPE SHAKALUNGA
3-5. (a) Petrus okwa li a lombwela Ovajuda shike mefiku lOpentekoste? (b) Eenghatu tadi pondola dilipi da li da kwafela opo oshiwana shipe shaJehova shi hapupale eshi opo sha totwa po?
3 Jehova okwa li a longifa omuyapostoli Petrus a kwatele komesho mokukwafela Ovajuda novanhu vomoiwana imwe va ninge oilyo yoshiwana osho shipe, eongalo lopaKriste. Mefiku lOpentekoste, Petrus okwa li a lombwela nouladi Ovajuda kutya ove na okutambula ko Jesus, omulumenhu oo ve mu “valelifa [komuti womahepeko, NW]” molwaashi “Kalunga okwe mu ninga Omwene naKristus.” Eshi engungo lovanhu la pula kutya oli na okuninga shike opo li xupifwe, Petrus okwa ti: “Lidilululeni, nakeshe [umwe na ninginifwe, NW] medina laJesus Kristus, mu diminwe po [omatimba] eni, ndele nye otamu ka pewa oshiyandjwa shOmhepo Iyapuki.” (Oil. 2:22, 23, 36-38) Mefiku olo, moshiwana osho shipe, Israel shopamhepo, omwa li mwa wedwa ovanhu 3 000 lwaapo. (Oil. 2:41) Konima yaasho, ouladi wovayapostoli wokuudifa owa li wa imika oiimati ihapu. (Oil. 6:7) Noshiwana osho shipe osha li sha hapupala.
4 Lwanima, Ovasamaria navo ova ka udifilwa onghundana iwa nomupondo. Vahapu ova li va ninginifwa komuudifi wevangeli Filippus, ashike kava li va pewa omhepo iyapuki pefimbo opo. Olutuwiliki lomuJerusalem ola li la tuma omuyapostoli Petrus naJohannes kOvasamaria ovo ve lidilulula nove ‘va tenheka omake avo, nova pewa omhepo iyapuki.’ (Oil. 8:5, 6, 14-17) Onghee hano, Ovasamaria ovo navo ova li va ninga oilyo yaIsrael shopamhepo ya vaekwa nomhepo.
5 Mo 36 O.P., Petrus okwa li vali a longifwa a kwafele vamwe va ninge oilyo yoshiwana osho shipe shaIsrael shopamhepo. Osho osha li sha ningwa eshi a udifila omunefele Omuroma Kornelius novapambele vaye nosho yo ookaume kaye. (Oil. 10:22, 24, 34, 35) Ehokololo lOmbibeli ola ti kutya: ‘Petrus fimbo ta popi, omhepo iyapuki oya kulukila muava aveshe [vehe fi Ovajuda] va pwilikina eendjovo odo. Ndele ovaitaveli vometanda ava va li va enda pamwe naPetrus, ova kumwa, oshali yomhepo iyapuki eshi ya tililwa nomovapaani yo.’ (Oil. 10:44, 45) Kungaho, ovaitaveli vomoiwana imwe ovo inava pita etanda navo ova li tava dulu okuninga oilyo yoshiwana shipe shaIsrael shopamhepo.
‘OKWA LIKOLELA OSHIWANA EDINA LAYE’
6, 7. Omeenghedi dilipi oilyo yoshiwana shipe ya li i na okuulika kutya oi li ‘oshiwana osho Jehova a likolela edina laye,’ noye shi ninga fiyo oposhitwa shilipi?
6 Pokwoongala kwolutuwiliki lOvakriste vomefelemudo lotete oko kwa li kwa ningwa mo 49 O.P., omuhongwa Jakob okwa ti: “Simeon [Petrus] okwa hepaulula, Kalunga nhumbi a ninga eshi a hovela okulikolela edina laye mwene oshiwana movapaani.” (Oil. 15:14) Oshiwana osho shipe sha humbata edina laJehova osha li sha kwatela mo Ovajuda novaitaveli vomoiwana imwe. (Rom. 11:25, 26a) Lwanima, Petrus okwe ke va shangela ta ti: “Onye ava kamwa li oshiwana nale, ndelenee paife mwa ninga oshiwana shaKalunga.” Petrus okwa tumbula oshinakuwanifwa shavo eshi a ti: “Nye epata la hoololwa nongudu youpristeri pauhamba noshiwana shiyapuki novana vaye mwene, mu hepaulule oilonga ya fimana yaau e mu ifana mo momulaulu, mu ye mouyelele waye tau kumifa.” (1 Pet. 2:9, 10) Ova li ve na okutumbalekifa oo ve lile po nokushiivifa edina laye moipafi. Ova li yo ve na okukala eendombwedi diladi daJehova, Omunamapangelo weshito alishe.
7 Ngaashi Israel shopambelela, Jehova okwa ti kutya oilyo yaIsrael shopamhepo oi li “oshiwana eshi nde limela, tashi ka vilikila ehambelelo lange.” (Jes. 43:21) Ovakriste ovo vopefimbo lonale ova li va nyaneka pomutenya oikalunga oyo ya li hai longelwa pefimbo po, eshi va udifa nouladi kutya Jehova oye Kalunga kashili. (1 Tes. 1:9) Ova li va yandja oundombwedi kombinga yaKalunga naJesus “muJerusalem nomuJudea ashishe nomuSamaria nofiyo okominghulo dounyuni.” — Oil. 1:8; Kol. 1:23.
8. Elondwelo lilipi omuyapostoli Paulus a li a pa oshiwana shaKalunga mefelemudo lotete?
8 Omuyapostoli Paulus okwa li oshilyo shiladi ‘shoshiwana osho Jehova a likolela edina laye’ mefelemudo lotete. Pomhito imwe eshi Paulus a li ofika moipafi yovafilosofi ovapaani, okwa li a popila nouladi ounamapangelo waJehova, a ti, “Kalunga tuu ou [a] shita ounyuni noinima aishe i li mo, Oye Omwene weulu nowedu.” (Oil. 17:18, 23-25) Pefimbo lolweendo laye loutumwa olutitatu, Paulus okwa li a londwela oilyo yoshiwana osho sha likolelwa edina laKalunga a ti: “Ondi [shi shii kutya], ngenge nda dja po, omambungu haa lyana otae uya ndee taa pumine mokati keni, nao kae na nande onghenda noshiunda. Heeno, munye tamu di yo ovalumenhu tava popi oinima inai yuka, ve lishilile ovalongwa.” (Oil. 20:29, 30) Oushunimonima oo wa xunganekwa owe ke limonikila mo pexulilo lefelemudo lotete. — 1 Joh. 2:18, 19.
9. Oshike sha li sha ningwa po konima yefyo lovayapostoli shi na sha ‘noshiwana osho Jehova a likolela edina laye’?
9 Konima yefyo lovayapostoli, oushunimonima owa li wa hovela nowa etifa po eengeleka daavo tave liti Ovakriste. Ovakriste ovo ovashunimonima ova ulika kutya kave fi ‘oshiwana sha likolelwa edina laJehova’ molwaashi ova dima mo nokuli nedina laye momatoloko avo mahapu Ombibeli. Ova tambula ko eenghedindjikilile doshipaani nova shekifa Kalunga okupitila momahongo avo ehe li pamishangwa, moita oyo tava ti oiyapuki nosho yo melihumbato lavo inali koshoka. Onghee hano, oule womafelemido, kombada yedu Jehova okwa kala ashike e na ko ovalongeli vaye ovadiinini vanini, ndele kava li va unganekwa ve li ‘oshiwana e shi likolela edina laye.’
OKUDALULULWA KWOSHIWANA SHAKALUNGA
10, 11. (a) Jesus okwa xunganeka shike mefaneko laye loilya neu? (b) Ongahelipi efaneko laJesus la ka wanifwa mo 1914, noshidjemo osha li shike?
10 Jesus okwa longifa efaneko loilya neu eshi a xunganeka omilaulu dopamhepo odo da li tadi ka etifwa koushunimonima. Okwa ti kutya “fimbo ovanhu va kofa,” Ondiaboli otai ka kuna eu mepya omo Omona womunhu a kuna ombuto yoilya. Eu noilya oya li tai ka kulila mumwe fiyo ‘opefimbo lexulilo lounyuni.’ Jesus okwa yelifa kutya “ombuto iwa” otai faneke “ovanhu vouhamba,” ile tu tye ovana vOuhamba, nonokutya “eu” otali faneke “ovanhu vomunawii.” Pefimbo lexulilo, Omona womunhu ota ka tuma ‘ovateyi’ vaye, ovaengeli, va yoolole mo oilya meu. Ovana vOuhamba ova li tava ka ongelwa. (Mat. 13:24-30, 36-43) Ndele mbela ongahelipi osho sha li sha ningwa, nosha kuma ngahelipi okukala kwaJehova e na oshiwana kombada yedu?
11 ‘Efimbo lexulilo lounyuni’ ola tameka mo 1914. Pefimbo loita oyo ya li ya hovela momudo oo, Ovakriste ovavaekwa omayovi manini, “[ovana, NW] vouhamba,” ova li ve li moukwatwa wopamhepo waBabilon Shinene. Mo 1919, Jehova okwa li e va mangulula, nosha li shi liwetikile kutya ova yooloka ko filufilu ‘keu,’ ile ovo have liti Ovakriste. Okwa ongela “ovana vouhamba” va ninge oshiwana sha unganekwa, naasho osha li ewanifo lexunganeko olo li li muJesaja, tali ti: “Oshilongo otashi dalwa tuu mefiku limwe alike? Ile oshiwana otashi dalwa tuu shimwe? Osheshi Sion okwa dala ounona pefimbo tuu olo a fetwa.” (Jes. 66:8) Sion, ehangano laJehova loishitwa yopamhepo, okwa dala ovana ovavaekwa nomhepo noku va unganeka va ninge oshiwana.
12. Ovavaekwa ova ulika ngahelipi kutya kunena ovo ve li ‘oshiwana osho Jehova a likolela edina laye’?
12 Ngaashi ashike Ovakriste vonale, “ovana vouhamba” ovavaekwa ova li ve na okukala eendombwedi daJehova. (Lesha Jesaja 43:1, 10, 11.) Kungaho, ova li ve na okukala va yooloka ko kovanhu vakwao okupitila melihumbato lavo lopaKriste nomoilonga yavo yokuudifa “evangeli eli louhamba . . . li ningile oiwana aishe ondombwedi.” (Mat. 24:14; Fil. 2:15) Monghedi ya tya ngaho, ova dula okukwafela ovanhu omamiliyona va kale ovayuki koshipala shaJehova. — Lesha Daniel 12:3.
“OFYE TWA HALA OKWEENDA PAMWE NANYE”
13, 14. Ovo vehe fi oshitukulwa shaIsrael shopamhepo ove na okuninga shike opo va longele Jehova monghedi oyo ta hokwa, nongahelipi osho sha li sha xunganekwa mOmbibeli?
13 Moshitukulwa sha tetekela, otwa mona kutya muIsrael shonale, ovanailongo ova li va pitikwa va longele Jehova, ashike ova li ve na okukala hava endafana noshiwana osho Jehova a ninga ehangano nasho. (1 Eeh. 8:41-43) Sha faafana kunena, ovo vehe fi oilyo yaIsrael shopamhepo ove na okweendafana noshiwana shaJehova, “ovana vouhamba,” sha hala okutya, Eendombwedi daJehova odo di li ovavaekwa.
14 Okumboboloka kwovanhu vahapu ve uye va longele Jehova pamwe noshiwana shaye pefimbo eli lexulilo okwa li kwa xunganekwa kovaprofeti vavali vonale. Jesaja okwa ti: “Noiwana ihapu oko tai ka ya, ndee tai ti: Ileni tu ka londeni komhunda yOmwene, okongulu yaKalunga kaJakob, opo e tu longe eendjila daye, fye tu shiive okweenda momalila aye. Osheshi muSion otamu di omhango nomuJerusalem otamu di ondjovo yOmwene.” (Jes. 2:2, 3) Sha faafana, omuprofeti Sakaria okwa xunganeka kutya “oiwana ihapu noiwana yovapaani i neenghono tai ke uya okukonga Omwene womatanga ovakwaita muJerusalem, nokwiindila onghenda koshipala shOmwene.” Oiwana oyo okwe i popya i li “ovalumenhu omulongo vomomalaka aeshe oiwana” ovo va li tava ka kwata pafaneko koshikutu shaIsrael shopamhepo, tava ti: “Ofye twa hala okweenda pamwe nanye, osheshi ofye twa uda, nokutya Kalunga e li pamwe nanye.” — Sak. 8:20-23.
15. “Eedi” dimwe ohadi longo pamwe naIsrael shopamhepo oshilonga shilipi?
15 “Eedi” dimwe ohadi ‘ende pamwe’ ile tu tye, ohandi longo pamwe naIsrael shopamhepo moilonga yokuudifa onghundana iwa yOuhamba. (Mark. 13:10) Oda ninga oshitukulwa shoshiwana shaKalunga, ‘[oufita, NW] umwe’ novavaekwa oo tau wilikwa ‘komufita muwa,’ Kristus Jesus. — Lesha Johannes 10:14-16.
KONGA EAMENO MOSHIWANA SHAJEHOVA
16. Ongahelipi Jehova ta ka etifa oshitukulwa shaxuuninwa ‘shoudjuu munene’?
16 Shimha Babilon Shinene sha hanaunwa po, oshiwana shaJehova otashi ka ponokelwa, nopefimbo opo otwa pumbwa okukala meameno olo Jehova ta ka longekidila oshiwana shaye. Molwaashi eponokelo olo otali ka kala ehovelo loshitukulwa shaxuuninwa ‘shoudjuu munene,’ Jehova oye ta ka unganeka nokutokola efimbo opo oshiningwanima osho tashi ka ningwa. (Mat. 24:21; Hes. 38:2-4) Pefimbo opo, Gog ota ka ponokela “ovanhu va ongelwa [okudja] moiwana,” sha hala okutya, oshiwana shaJehova. (Hes. 38:10-12) Eponokelo olo otali ka ulika kutya efimbo laJehova lokukatukila onghatu Gog nongudu yaye ola fika. Jehova ota ka tumbalekifa ounamapangelo waye nokuyapulifa edina laye, molwaashi okwa ti: “Ohandi ke liholola . . . moipafi yoiwana ihapu. Ndee vo otava ka shiiva nokutya, Aame Omwene.” — Hes. 38:18-23.
17, 18. (a) Eshi oshiwana shaJehova tashi ka ponokelwa kuGog, otashi ka pewa omalombwelo elipi? (b) Ngeenge otwa hala Jehova e ke tu amene, oshike tu na okuninga?
17 Shimha Gog a hovele okuhomona, Jehova ota ka lombwela ovapiya vaye ta ti: “Hano oove, oshiwana shange, liidilila monduda yoye, u ka hondame okafimbo kanini, fimbo oupyuhandu tau pitilile po.” (Jes. 26:20) Pefimbo olo la fimanenena, Jehova ote ke tu pa omalombwelo taa xupifa eemwenyo, noutumbulilo “monduda yoye” otashi dulika tau ulike komaongalo etu.
18 Onghee hano, ngeenge otwa hala okumona ouwa meameno laJehova pefimbo loudjuu munene, otu na okudidilika kutya Jehova oku na oshiwana shaye kombada yedu, sha unganekwa momaongalo. Otu na okutwikila oku mu longela pamwe nasho nokukala hatu endafana alushe neongalo letu. Nomutima wetu aushe, natu hepaululeni ngaashi omupsalme oo a ti: “Exupifo oli li mOmwene. Enangeko noupuna loye nali kale kombada yoshiwana shoye.” — Eps. 3:9.